Bukedde Online - KENYA; Okusalawo kwa kkooti kye kutegeeza\nAkulira Abasiraamu e Mbarara afudde ku Idd...\nKKOOTI ya Kenya Ensukkulumu okusazaamu obuwanguzi bwa Uhuru Kenyatta ku Bwapulezidenti kweraliikirizza abantu nti kugenda kukosa ebyenfuna by’eggwanga naye abalala ne bakisanyukira nga bagamba nti kkooti yeenunudde era obwenkanya buwangudde.\nUhuru ng'ayogerako eri Bannamawulire ku byavudde mu kkooti. Amudiridde ye mumyuka we Ruto\nKyokka bo abawagizi ba Uhuru nabo bongedde kuwaga era nga bakulemberwa Mwangi Kiunjuri bagamba nti Pulezidenti waabwe akalulu baakamuwa mu bwesimbu era kabakaddemu balage ensi nti Uhuru ye muwanguzi.\nAmangu ddala nga kkooti yaakalangirira okusazaamu, ssente ya Kenya yasse bbeeyi n’akatale k’emigabo ne kakka ekyawalirizza abakaddukanya okusooka okukaggala okumala ekiseera ku Lwokutaano.\nNaye bino byonna bitegeeza ki eri Kenya, baliraanwa baayo omuli Uganda n’ensi yonna okutwalira awamu?\nAbawagizi ba Odinga nga bawaga\nOluvannyuma lw’obuwanguzi bwe yatuuseeko mu kkooti, Raila Odinga yavuddeyo n’ategeeza nga bwe batakyalina bwesige mu kakiiko k’ebyokulonda aka Kenya era n’ategeeza nga nabo bw’agenda okubakuba mu kkooti bavunaanibwe olw’okuvuluga okulonda.\nKino bwe kinaakolebwa, kyanditaataaganya okuddamu okulonda kkooti kwe yalagidde ne kutasobola kubaawo mu nnaku 60. Kyokka omubaka wa palamenti Kanini Kega yategeezezza nga Palamenti bw’etegenda kukkiriza Raila okusindiikiriza akakiiko k’ebyokulonda.\nKenya efuuse kyakulabirako mu Afrika\nEkibaddewo tekibangawo mu Afrika, kkooti okusazaamu okulonda kwa Pulezidenti n’esalawo kuddibwemu. Okuddamu okulonda kugenda kuwa amawanga ga Afrika amalala essuubi nti obutakkaanya mu by’okulonda omukulembeze w’eggwanga busobola okumalirwa mu kkooti mu bwenkanya.\nAbakulira okulonda beetaaga bbiriyooni 1500 okutegeka okulonda okulala\nAkalulu k’Obwapulezidenti akaakaggwa (akaasaziddwaamu eggulo) kaataddewo likodi bwe kaafuuse akalulu akakyasinze okuba ak’ebbeeyi mu Afrika mwonna.\nAbatunuulizi b’ebyokulonda baabalirira nga bbiriyooni ddoola emu ye yasaasaanyiziddwa mu kulunda okwo.\nGavumenti ya Kenya yalaga nti akakiiko akatwala ebyokulonda aka Independent Electoral and Boundaries Commision (IEBC) kaali kaakukozesa doola obukadde 413 (1,490,930,000,000 mu za wano) nga zino bagamba zibayamba okufuna abakozi, okugula ebikozesebwa mu kulonda, kw’ossa n’okutambuza obululu.\nKino kitegeeza nti gavumenti ya Kenya erina okuddamu okunoonya ssente zino oba n’okusingawo okusobola okuddamu okutegeka okulonda. Mu Kenya buli mulonzi bamubalirirwa okuba nga bamusasanyako doola 25 n’obutundutundu 4 (91,694 mu za wano) era ly’eggwanga erisinga okusaasaanya ssente ennyingi ku buli mulonzi.\nMu Uganda babalirira okuba nga buli mulonzi gavumenti emusasanyako doola 4 (14,440 mu za wano).\nEbyenfuna bigenda kukosebwa\nNga tebannagenda mu kalulu kano, ebyenfuna by’eggwanga byaserebye olwa bbeeyi y’ebintu okulinnya naddala bbeeyi y’emmere eyabadde efuuse ey’ekkekwa.\nOkulonda bwe kwatuuse bamusigansimbi abamu beeteguddeko ne bayingira mu Uganda n’amawanga amalala olw’okwekengera ebinaddirira okulonda.\nKati okulangirira okuddamu okulonda kyongera mbiranye mu bibiina ebivuganya n’okussa abantu ku bunkenke.\nOmwalo gw’e Mombasa gwe gusinga okukozesebwa wano mu buvanjuba bwa Afrika.\nBuli Kenya lw’ebeera n’okulonda, amawanga nga Uganda, South Sudan, Rwanda agakozesa omwalo guno okusaabaza ebyamaguzi byago gafuna obuzibu mu byenfuna . Uganda esobola okukozesa omwalo gwa Tanzania ogwa Dar es Salaam kyokka gubeera wala nnyo ku Bannayuganda era gumaliriza ebbeeyi y’ebintu erinnye.\nNoolwekyo ennaku 69 ezigenda okuddirira okuddamu okulonda zijja kuba za bwerende naddala mu basuubuzi b’amawanga gano abasaabaza ebyamaguzi okubiggya e Mombasa.\nWiiki ewedde, abasuubuzi be mmotoka bavayo ne balajana nti nnyingi ku mmotoka zaabwe zigenda kufiira e Mombasa kubanga ziruddeyo ekiwalirizza bbeeyi yaazo okulinnya.\nOluvannyuma lw’okuddamu okulangirira okulonda, bangi ku basuubuzi emmaali yaabwe eyinza okulwa ku mwalo.\nKitegeeza ki eri ensi yonna?\nKkooti mu Kenya yeenywezezza era kati etunuulirwa nga eyeetengeredde etetambulira mu birenge bya Pulezidenti. Kino kyongedde okunyweza Kenya nga eggwanga eririmu demokulaasi mu Afrika.\nAbatunuulizi b’ebyokulonda abava mu mawanga ag’enjawulo okwali ne Thabo Mbeki baavayo ne balaga nga okulonda kwa Kenya bwekutalimu kyeekubira kwonna kyokka ebivudde mu balamuzi kulaze nti ebintu babiraba bubi.\nUHURU AGUMIZZA BANNAKENYA\nUhuru Kinyatta ayogedde eri eggwanga n’agamba nti takkiriziganya na byasaliddwaawo balamuzi kyokka akkirizza okugondera byonna bye baasazeewo.\nN’agamba tuddeyo mu bantu basalewo.’’ Bannakenya baasiiba mu musana olunaku lulamba nga bali mu nnyiriri bakuba akalulu. Abantu mukaaga bokka bakyusa batya ebyasalwawo obukadde n’obukadde bw’abantu.’’\nObubaka bwe eri Bannakenya bwa kukuuma mirembe. N’agamba nti muliraanwa wo wa mugaso gy’oli awatali kufaayo ku ndowooza ya byabufuzi oba eddiini gy’asoma. Noolwekyo kikulu okukolagana n’okwagalana okunyweza emirembe.\nObuwumbi bwa ssente buyiise\nSSENTE ZE BAAKOZESA OKUTEGEKA AKALULU\nOkusinziira ku mukutu gw’amawulire ogwa Daily Nation. Nga bategeka akalulu kano, amawulire agaafuluma mu 2016 nga bategeka embalirira baateekamu obuwumbi 45 obwa ssente za Kenya.\nOkusinziira ku mbalirira, obuwumbi bwa Kenya 30 bwakozesebwa kutegeka kulonda obulala 15 ne bukozesebwa mu nteekateeka z’akalulu endala. Ebitundu 10 ku 100 ku mbalirira eyo ze zaava mu bagabirizi b’obuyambi.\nKwe kulonda okukyasinze okubeera okwebbeeyi ennyo mu buvanyuba bwa Afrika. Mu kutegeka okulonda kwa 2013, akakiiko kaasaba obuwumbi bwa Kenya 25 ne babawa obuwumbi 17 okutegeka okulonda kwonna.\nOkulonda kuno akakiiko kaalangirira nga Uhuru yafunye obululu 8,203,290 (54.27%) Raila n’afuna 6,762, 224 (44.74).\nAKAKIIKO KAGENDA KUVUNAANIBWA\nOdinga yategeezezza nti tebakyayinza kwesiga kakiikoo kano ku ngeri gye kakolamu emirimu. “Tetukyalina bwesigwa mu kakiiko k’ebyokulonda, bakoze ebivve bingi. Abakungu baako basaana kuvunaana” Odinga bwe yaggumizza.\nYagambye nti bangi ku bo bw’abatunuulira alaba nga bawunya ekkomera.\nN’olw’ensonga eyo tugenda kusaba bavunaanibwe. Okusinziira ku bulamu bwaffe tuteekwa okutangira eggwanga lyaffe, bano baatyobodde Ssemateeka ne bakuba ebituli mu kulonda kwaffe.\nEbyo yabyogedde tebannaba kusala musango kyokka nga guwedde yategeezezza nti abalamuzi abaasaze nga bagamba nti omusango gwe yawaabye temuli, yajulizza ebigambo bya Ssaabalamuzi Maraga nti ka balinde ensala ya kkooti mu bujjuvu mu nnaku 21 ga bwe yasuubizizza.\nSsentebe w’akakiiko k’ebyokulonda Wafula Chebukati yategeezezza nti balinda nsala y’akakiiko kyokka singa kinaazuulibwa nga waliwo abakozi b’akakiiko abeenyigira mu mivuyo egyogerwako, buli omu waakuvunaanibwa ng’omuntu.\nAkatale k’emigabo mu Kenya kaggaddewo okumala eddakiika 30 nga kkooti erangiridde nti basazizzaamu obuwanguzu bwa Uhuru.


Bukedde Online - Ayokezza muganzi wa bba olweje lw'amazzi\nAyokezza muganzi wa bba olweje lw'amazzi\nMuggya wa Barbie abeera e Bungereza ayise Bobi Wine bazze ku mwana\nBasabye obuwumbi 41 okuliisa abajaasi\nAdded 14th August 2013\nOMUKAZI ow’obuggya ayiiridde muganzi wa bba olweje n’amubambula omugongo. Margaret Kemigisha 18, abeera ewa muganda we mu Katanga gwakolera ne kawoteeri k’emmere ye yakiguddeko wiiki ewedde Agnes Ntabaazi 19 bwe yamuyiiridde amazzi agookya ng’amulanga kumwagalira bba Jimmy Busingye 20 avuga bodab\nBya Eva Naluwagga\nOMUKAZI ow’obuggya ayiiridde muganzi wa bba olweje n’amubambula omugongo. Margaret Kemigisha 18, abeera ewa muganda we mu Katanga gwakolera ne kawoteeri k’emmere ye yakiguddeko wiiki ewedde Agnes Ntabaazi 19 bwe yamuyiiridde amazzi agookya ng’amulanga kumwagalira bba Jimmy Busingye 20 avuga bodaboda ku siteegi ya Ground Zero e Wandegeya.\nNtabaazi alina olubuto olukulu nga mufumbo ewa Tumwesigye agamba nti Kemigisha abadde assusizza okumujooga nga buli bw’abeera ayita okumpi n’omuzigo gwe ng’amuvuma nti waakufa ng’azaala .\nNtabaazi nga baamuliraano ne Kemigisha asula ewa muganda we Bashemera mu Katanga Kimwanyi Zooni. Kemigisha okwokebwa yabadde ava kutwalira bakasitoma mmere, Ntabaazi eyabadde ategese amazzi agookya mu bbinika yagamubunduggulidde mu mugongo n’addukira ku ofiisi y’abakulembera ekitundu.\nKemigisha bwe yagenzeeyo okuloopa n’amusangayo ne babatwala ku poliisi ya Kimwanyi.Aduumira poliisi y’e Wandegeya Julius Tusingwire yagambye nti Ntabaazi atwalibwa mu kkooti ku musango gw’okutuusa obuvune ku muntu.\nYalagidde Busingye okujjanjaba Kemigisha. Omusango guli ku fayiro SD:05/09/08/13.\nAyokezza muganzi wa bba olweje lw''amazzi\nBba amuyiiridde olweje lwa kugaana kufuna lubuto\nAyiiridde munne olweje ng'amulanga kumuddugaliza bidomola\nAyiiridde amwagalira omusajja olweje


Bukedde Online - Ku myaka 19 gye nnina eby’abasajja binkeese\nKu myaka 19 gye nnina eby’abasajja binkeese\nKu myaka 19 gye nnina eby’abasajja binkeese...\nNze Ruth Nabaasa, nga nzaalibwa Kamwenge. Nafuna omusajja ne tutandika okubeera ffembi. Mu biseera ebyo nali sisoma nga bazadde bange tebalina busobozi.\nNakoma mu P7. Maama yanzikiriza okugenda mu maaso n’obufumbo kuba ono omuvubuka yali amumanyi. Nnina emyaka 19 naye nawalirizibwa okufumbirwa nga nnina emyaka 17 olw’embeera embi gye nalimu. Twava mu kyalo n’omulenzi wange tusobole okupakasa mu kibuga.\nBaze yafuna omulimu naye nga gwa safaali mu bizinga e Kalangala. Nalaba ennaku kuba yandekawo okumala emyezi ebiri naye nga tansindikira buyambi.\nOluvannyuma lw’omwezi gumu yakomawoko naye teyambuulira nsonga yamugaana kunsindikira buyambi. Nafunanga abantu abandekera abaana baabwe ne nfuna ekyokulya.\nBano bansasulanga 2,000/- olunaku. Wano mukwano gwange we yanfunira omulimu gw’okusiika cipusi ku kkubo e Bwaise.\nBaze bwe yakomawo yahhamba nti omulimu gwa cipusi tagwagala. Yalaba nnemeddeko, kwe kuntwala ewaabwe e Mityana okuyambako bazadde be ku mirimu gy’awaka n’okulima okumala ebbanga naye ssente zonna ezaavangamu, nga bazadde be be bazikozesa.\nByansobera ne nkomawo e Kampala tubeere ffembi, kyokka era yahhaana okukola nti asobola okundabirira. Lumu namusaba asindikire mmange ssente mu kyalo kuba yali mulwadde. Yanziramu nti, ‘nnyoko mmusindikira ssente ankoledde ki?” Kino kyannyiga naye nga sirina kyakukola.\nMbadde mu bufumbo naye nga ndi musiiwuufu nnyo. Namusaba ssente hhende mu saaluni nnongoose enviiri, yakimmalako bwe yankwanga 2,000/-!\nNagenda ewa mukwano gwange asiba enviiri n’annyamba n’ansiba wiivu kyokka omusajja olwakomawo yandagira mbisaleko! Kati nsiiba njala. Mmwegayiridde ampe ssente 50,000/- nzireyo ewaffe agaanyi.\nAndaga nti yankoowa era ankuba emiggo buli lunaku, mpulira bintamye era nsobeddwa!


Bukedde Online - Ebiyinza okukusuuza obubonero ng'omulenzi akututteko 'awutu'\nEbiyinza okukusuuza obubonero ng'omulenzi akututteko 'awutu'\nEmitendera omukazi gy'alina okuyitamu ng'anaaza...\nOkwekebeza akawuka kyataasa bbebi wange\nABASAJJA b'ennaku zino basala nnyo abawala obubonero okusinziira ku nneeyisa yaabwe bwe baba bagenzeeko nabo 'awutu'. Engeri abawala gye bali abangi, omulenzi bw'amulabamu ebituli taddayo kumwesembereza.\nWammanga bye bimu ku bintu omuwala by'olina okwewala ng’omulenzi akukwana akututteko awutu:\nAbantu b'omanyi tobeemanyiiza\nMu kifo kino ne bw'osangayo omuntu gw'omannyi naddala omusajja weefuule atamulabye. Okwewa abantu bano kikulabisa bulala mu maaso g'omusajja akutaddemu ssente. Abasajja balina nnyo ebbuba.\nKuuma amateeka g'okulya\nOlina okuteeka mu nkola amateeka agafuga okulya. Teweesokoola mu mannyo, tolya ng'oyogera, toswankula, saba mmere gy'omalawo era weebaze munno ekijjulo.\nWeewale okuwa essimu obudde obungi\nAbawala abalina amasimu naddala ago ag'omulembe guno gabamalira nnyo obudde. Mu kiseera kino ng'oli ne munno weewale okumalira obudde ku ssimu ng'oyogera n'abantu abalala wamu n'okigitigiinya. Bwe kiba kisoboka giggyeeko osobole okuwa munno obudde obumala.\nAbawala b'ennaku zino abasinga obungi buli lwe bafuna omukisa okusisinkana abasajja mu ngeri eno batandikirawo okubasaba kalonda w'ebintu. Mu mbeera eno teweefuula munaku wa bbaluwa. Mwawukane nga tolina ky'omusabye era muleke akuyiiyize.\nWeewale ebigambo ebingi\nAbawala b’ennaku zino balasana nnyo. Kino kitegeeza butasirika n'otuuka obutawa munno mukisa kubaako ky'ayogera. Abasajja bangi tebaagala mukazi ayogera nga tasirika okufaananako eyamira 'tteepu'.\nTeweefuula amanyi buli kimu\nMu mbeera eno weewale okulaga omusajja nti buli kimu okimanyi. Abayimbi, abasambi b'omupiira, abazannyi ba fi rimu, ebifo ebisanyukirwamu, abasajja abagagga, ennyimba eziri ku mulembe, ebifo ebisanyukirwamu n'ebintu ebirala eby'ekika kino.\nOkupakuka okwawukana naye\nOmusajja bw'akkiriza okukuteekamu ssente tomulaga nti oli mu bwangu obusukkiridde. Muwe obudde okutuusa ye lw'anaasalawo okukuta. Buli lw'omulaga waasiwaasi ayinza okulowooza nti opakuka lwa kwagalaa kusisinkana balenzi bo abalala.


Bukedde Online - Ab'akatale ka Kisekka batandise ekizimbe ekirala: Kiriko amaduuka 300\nNunda yeesize Katonda ku ky'obuvune mu URA FC\nGolola alidde ogwa Tooro United\nAb'akatale ka Kisekka batandise ekizimbe ekirala: Kiriko amaduuka 300\nObubbi bw'omu akeedi busazizza bannanyizo zo entotto; bazikuumisa mbwa\nLukwago olukiiko lwa KCCA olusoose aluggud...\nABASUUBUZI b’akatale ka Kisekka batandise okusitula ekizimbe ekyokubiri eky’amaduuka agasoba mu 300 oluvannyuma lw’okutuusa ekyasooka ku mwaliiro ogwokutaano we kisoose okukoma.\nLubwama ng’alaga ekizimbe ekirala kye baatandise okuzimba.\nEkisoose baakituumye Block A. Nakyo kirimu amaduuka agasoba mu 300. Kino kisigadde kutandika kusalibwamu maduuka n’okussaamu endabirwamu n’amasannyalaze oluvannyuma batandike okugabira abaamalayo omutemwa gwabwe.\nEkizimbe ekyokubiri baakitandise mu May w’omwaka guno. Oludda olumu bamalirizza okwaliririra emitayimbwa n’okusitula ezimu ku mpagi mwe batadde ne lifuti egenda okutambuza ebyuma ebinene nga yingini z’emmotoka.\nDayirekita w’ebyamawulire n’emirimu, Simon Peter Lubwama eyabadde ne bakulembeze banne abaakuliddwa Ssentebe Robert Kasolo Kisembo baalambudde omulimu ne basiima kkampuni ya ROKO Construction Ltd egukola.\n“Bw’olaba engeri gye baaliriramu wansi mu musingi n’emitayimbwa okkiriza nti ddala kkampuni erina abakugu. Bo tebakozesa mayinja wansi mu musingi okuggyako emitayimbwa eminene gye basiba n’enkokoto ne seminti. Oluvannyuma basitula empagi era kyalibadde kirungi buli muntu n’akozesa ku kkampuni ennene nga bwe tukoze,” Lubwama bwe yagambye.\nYategeezezza nti baakakozesa ssente ezisoba mu bukadde bwa doola butaano. “Omulimu gwonna gugenda kumalawo obukadde bwa doola 23 . Twakkiriziganya nti omulimu egenda kugukolera emyaka ebiri gyokka. Buli ssente omusuubuzi z’asasula ze tussa ku pulojekiti. Ekitukeereya kyokka be bannaffe abatasasula mu budde. Twagala buli atannamalayo asasule omulimu gutambule,” Lubwama bwe yagambye.\nLubwama yagambye nti bagenda kuzimba ebizimbe by’amaduuka agawera 2,000 ate waggulu basseeyo ekifo awasimba mmotoka n’omwaliiro gw’emidaala abamu gye bagenda okukolera emirimu gyabwe.\nABASUUBUZI b’akatale ka Kisekka batandise okusitula ekizimbe ekyokubiri eky’amaduuka agasoba mu 300 oluvannyuma lw’okutuusa ekyasooka ku mwaliiro ogwokutaano we kisoose okukoma. Ekisoose baakituumye Block A. Nakyo kirimu amaduuka agasoba mu 300. Kino kisigadde kutandika kusalibwamu maduuka n’okussaamu endabirwamu n’amasannyalaze oluvannyuma batandike okugabira abaamalayo omutemwa gwabwe. Ekizimbe ekyokubiri baakitandise mu May w’omwaka guno. Oludda olumu bamalirizza okwaliririra emitayimbwa n’okusitula ezimu ku mpagi mwe batadde ne lifuti egenda okutambuza ebyuma ebinene nga yingini z’emmotoka. Dayirekita w’ebyamawulire n’emirimu, Simon Peter Lubwama eyabadde ne bakulembeze banne abaakuliddwa Ssentebe Robert Kasolo Kisembo baalambudde omulimu ne basiima kkampuni ya ROKO Construction Ltd egukola. “Bw’olaba engeri gye baaliriramu wansi mu musingi n’emitayimbwa okkiriza nti ddala kkampuni erina abakugu. Bo tebakozesa mayinja wansi mu musingi okuggyako emitayimbwa eminene gye basiba n’enkokoto ne seminti. Oluvannyuma basitula empagi era kyalibadde kirungi buli muntu n’akozesa ku kkampuni ennene nga bwe tukoze,” Lubwama bwe yagambye. Yategeezezza nti baakakozesa ssente ezisoba mu bukadde bwa doola butaano. “Omulimu gwonna gugenda kumalawo obukadde bwa doola 23 . Twakkiriziganya nti omulimu egenda kugukolera emyaka ebiri gyokka. Buli ssente omusuubuzi z’asasula ze tussa ku pulojekiti. Ekitukeereya kyokka be bannaffe abatasasula mu budde. Twagala buli atannamalayo asasule omulimu gutambule,” Lubwama bwe yagambye. Lubwama yagambye nti bagenda kuzimba ebizimbe by’amaduuka agawera 2,000 ate waggulu basseeyo ekifo awasimba mmotoka n’omwaliiro gw’emidaala abamu gye bagenda okukolera emirimu gyabwe.\nOmubaka Kato Lubwama bamulongoosezza omulundi ogwokubiri\nEbikujjuko bya Kampala City Festival bisombodde ab'e Bule n'e Bweya\nMike Mutebi atabukidde abazannyi ba KCCA abatava ku ndiri-Nkooye okubasasula ez'obwereere\nEyali ssita wa KCC ne Cranes mulwadde ensigo: Ali bubi\nNunda yeesize Katonda ku ky...\nJACKSON Nunda olukutudde ddiiru ne URA FC n’asuubiza okuddamu okwaka nga bwe yali nga tannafuna buvune mu KCCA...\nGolola alidde ogwa Tooro Un...\nOMUTENDESI Edward Golola olumuwadde omulimu gwa Tooro United FC n’akomyawo banne bwe baawangula ekikopo ky’Essaza...


Ssematalo Eyasooka: Olutalo Olwakyusa Ensi\nOMUTWE OGULI KUNGULU Olutalo Olwakyusa Ensi\nOMUTWE OGULI KUNGULU Oyo Aviirako Entalo n’Okubonaabona\nBAYIBULI EKYUSA OBULAMU BW'ABANTU “Ekisuubizo kya Katonda eky’Okufuula Ensi Olusuku lwe Kyakyusa Obulamu Bwange”\nABASOMI BAFFE BABUUZA Lwaki Katonda Aleka ab’Amaanyi Okunyigiriza Abanafu?\nKOPPA OKUKKIRIZA KWABWE Yagumiikiriza mu Biseera Ebizibu\nLwaki Abantu Tebasobola Kuleeta Mirembe gya Nnamaddala?\nBISOME MU Afrikaans Albanian Amharic Armenian Aymara Bulgarian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Luo Luswayiri Luwalabu Macedonian Malagasy Maltese Maya Moore Nepali Norwegian Nyaneka Nzema Otetela Papiamento (Aruba) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swedish Tagalog Tatar Thai Tigrinya Tshiluba Tsonga Turkish Tuvaluan Twi Tzotzil Ukrainian Umbundu Uzbek Vietnamese Wayuunaiki Xhosa Yoruba Zande Zulu\nOmunaala gw'Omukuumi | Febwali 2014\nOlutalo Olwakyusa Ensi\nEkyasa kimu emabega, abavubuka bukadde na bukadde baagenda mu lutalo. Baali beesunga okulwana olutalo olwo olw’okuba baalina mwoyo gwa ggwanga. Mu 1914, omujaasi omu Omumerika eyali nnakyewa yawandiika nti: “Ndi musanyufu nnyo era nneesunga okugenda mu lutalo luno.”\nNaye mu kiseera kitono, essanyu lyabwe lyafuuka nnaku. Tewali yali alowooza nti amagye ago ag’amaanyi gandimaze emyaka mingi nga galwanira mu Bubirigi ne mu Bufalansa. Olutalo olwo lumanyiddwa nga ssematalo eyasooka.\nSsematalo eyasooka yafiiramu abantu bangi nnyo. Kiteeberezebwa nti abantu obukadde nga 10 be baalufiiramu, ate abantu obukadde nga 20 baafuna ebisago eby’amaanyi. Abakulembeze b’amawanga ga Bulaaya baalemererwa okugonjoola ebizibu ebyaviirako olutalo olwo. N’okusingira ddala, olutalo olwo lwakosa nnyo ensi. Lwakyusa ensi ne kiba nti n’okutuusa leero tukyayolekagana n’ebizibu ebyava mu lutalo olwo.\nENSOBI EZAAVIIRAKO OLUTALO\nOlutalo olwo lwava ku nsobi ez’amaanyi ezaakolebwa abakulembeze b’amawanga ga Bulaaya. Ekitabo ekiyitibwa The Fall of the Dynasties—The Collapse of the Old Order 1905-1922 kigamba nti abakulembeze abo ‘baali tebamanyi nti bye baali basalawo byandivuddemu olutalo olw’ensi yonna.’\nNga wayiseewo wiiki ntono nnyo oluvannyuma lw’okutemula omulangira wa Austria, amawanga mangi mu Bulaaya gaatandika okulwana olutalo lwe gaali gateetegekedde. Nga waakayita ennaku ntono, omukulembeze wa Bugirimaani yabuuzibwa nti: “Olutalo luvudde ku ki?” Nga yenna munakuwavu, yaddamu nti: “Kale singa twamanya.”\nAbakulembeze b’amawanga abaasalawo obubi baali tebamanyi byandivudde mu lutalo olwo. Naye abajaasi abaali mu lutalo baakiraba nti abakulembeze baabwe ab’amawanga baabawaayo battibwe, abakulembeze baabwe ab’amadiini baabalimba, era nti abaduumizi baabwe baabalyamu olukwe. Mu ngeri ki?\nAbakulembeze baabwe ab’amawanga baabawaayo battibwe, abakulembeze baabwe ab’amadiini baabalimba, era abaduumizi baabwe baabalyamu olukwe\nAbakulembeze b’amawanga baasuubiza nti olutalo olwo lwali lugenda kuleetawo enkyukakyuka ennungi ku nsi. Omukulembeze wa Bugirimaani yagamba nti: ‘Tulwana okukuuma ebintu byaffe, obuwangwa n’ennono bajjajjaffe bye baalwanirira, n’okuba n’ebiseera eby’omu maaso ebirungi.’ Pulezidenti wa Amerika Woodrow Wilson yagamba nti olutalo olwo lwali lugenda “kusobozesa ensi okubaamu enfuga eya demokulasiya.” Ate mu Bungereza abantu baali balowooza nti “olutalo olwo lwe lwali lugenda okukomya entalo zonna.” Naye ebyo byonna tebyatuukirira.\nAbakulembeze b’amadiini baawagira nnyo olutalo olwo. Ekitabo ekiyitibwa The Columbia History of the World kigamba nti: “Abakulembeze b’amadiini abandibadde bayigiriza abantu Bayibuli ate be baabakubiriza okugenda mu lutalo. Olutalo olwo lwaleetawo obukyayi obw’amaanyi wakati w’amawanga.” Ate era abakulembeze b’amadiini baasiga obukyayi mu bantu mu kifo ky’okubakubiriza okwagalana. Ekitabo ekirala ekiyitibwa A History of Christianity kigamba nti: “Abakulembeze b’amadiini baatumbula mwoyo gwa ggwanga mu kifo ky’okunywerera ku ebyo Bayibuli by’egamba. Abajaasi ab’enzikiriza ez’enjawulo ez’Ekikristaayo baakubirizibwa okuttiŋŋana mu linnya ly’Omulokozi waabwe.”\nAbaduumizi b’amagye baagamba abajaasi baabwe nti olutalo olwo baali ba kuluwangula mu bbanga ttono nnyo. Naye okwo tekwali kumenya mu jjenje kkalu nga bwe baali balowooza, kubanga abo be baali balwanagana nabo baali ba maanyi nnyo. Abajaasi bukadde na bukadde battibwa, era munnabyafaayo omu yagamba nti olutalo olwo “lwe lukyasinze okulumya n’okweraliikiriza abantu.” Wadde ng’abajaasi bangi nnyo baali bafa, abaduumizi b’amagye beeyongeranga kuduumira bajaasi baabwe okulwana. Tekyewuunyisa nti abajaasi bangi baatuuka n’okujeemera abaduumizi baabwe.\nSsematalo eyasooka yakosa atya abantu? Omu ku baazirwanako yagamba nti: “Olutalo olwo . . . lwayonoona endowooza n’empisa z’abantu ab’omulembe ogwo.” Mu butuufu, olutalo olwo lwayawulayawula mu mawanga agatali gamu. Oluvannyuma lw’olutalo olwo, wazze wabaawo entalo ez’amaanyi nnyingi era ng’ekyasa ekyo kye kikyasinze okubaamu okuyiwa omusaayi. Okuviira ddala mu kiseera ekyo, wazze wabaawo obwegugungo.\nLwaki olutalo olwo lwakyusa nnyo ensi? Lwaki lwali lwa njawulo ku ntalo endala zonna? Eby’okuddamu mu bibuuzo ebyo bisobola okutuyamba okumanya ebinaabaawo mu biseera eby’omu maaso?\nFebwali 2014 | Olutalo Olwakyusa Ensi\nOMUNAALA GW'OMUKUUMI Febwali 2014 | Olutalo Olwakyusa Ensi


Yakuwa Alwanirira Yekosafaati | Ekitabo ky’Abaana\nYekosafaati kabaka wa Yuda yasaanyaawo ebyoto bya Bbaali mu Yuda, era yayagala nnyo okuyamba abantu okumanya amateeka ga Yakuwa. Bwe kityo, yatuma abaami be n’Abaleevi okugenda mu bitundu bya Buyudaaya byonna okuyigiriza abantu amateeka ga Yakuwa.\nAmawanga agaali geetoolodde Yuda gaatya okugirumba kubanga gaali gamanyi nti Yakuwa ali wamu n’abantu be. Era gaaweereza Kabaka Yekosafaati ebirabo. Naye Abamowaabu, Abaamoni, n’abantu abaali babeera mu kitundu ky’e Seyiri bajja okulwanyisa Yuda. Yekosafaati yakiraba nti yali yeetaaga obuyambi bwa Yakuwa. Yekosafaati yakuŋŋaanyiza mu Yerusaalemi abasajja, abakazi, n’abaana bonna. Era yasabira mu maaso gaabwe n’agamba nti: ‘Yakuwa, bw’ototuyamba, tetusobola kuwangula. Tukwegayiridde tubuulire eky’okukola.’\nYakuwa yaddamu essaala eyo n’agamba nti: ‘Temutya. Nja kubayamba. Mubeere mu bifo byammwe, muyimirire butengerera, mulabe bwe mbalokola.’ Yakuwa yabalokola atya?\nEnkeera, Yekosafaati yalonda abayimbi n’abagamba bakulemberemu abasirikale be. Baatambula okuva e Yerusaalemi okutuuka mu ddwaniro e Tekowa.\nAbayimbi bwe baali bayimba nga batendereza Yakuwa mu ddoboozi ery’omwanguka, Yakuwa yalwanirira abantu be. Yakuwa yatabulatabula Abaamoni n’Abamowaabu ne batandika okuttiŋŋana bokka na bokka, era tewali n’omu ku bo yawonawo. Kyokka yakuuma abantu ba Yuda, abasirikale, ne bakabona. Amawanga gonna agaali geetoolodde Yuda gaawulira ekyo Yakuwa kye yakola ne gakimanya nti Yakuwa yali akyalwanirira abantu be. Ekyo kituyigiriza ki? Yakuwa anunula abantu be mu ngeri nnyingi, era bw’aba abanunula teyeetaaga buyambi bwa bantu.\n“Tekijja kubeetaagisa kulwana lutalo luno. Mubeere mu bifo byammwe; muyimirire butengerera mulabe Yakuwa bw’abalokola.”—2 Ebyomumirembe 20:17\nEbibuuzo: Yekosafaati yali kabaka wa ngeri ki? Yakuwa yakuuma atya Yuda?\n2 Ebyomumirembe 17:1-19; 20:1-30


Yokaana 5 | Bayibuli ey'Oku Mukutu Gwaffe Ogwa Intaneeti | New World Translation\nOmusajja omulwadde awonyezebwa e Besuzasa (1-18)\nObuyinza bwa Yesu bwava eri Kitaawe (19-24)\nAbafu baliwulira eddoboozi lya Yesu (25-30)\nObujulirwa obuweebwa ku Yesu (31-47)\n5 Oluvannyuma lw’ebyo, waaliwo embaga+ y’Abayudaaya era Yesu n’agenda e Yerusaalemi. 2 Mu Yerusaalemi ku Mulyango gw’Endiga+ waliwo ekidiba mu Lwebbulaniya ekiyitibwa Besuzasa, ekyetooloddwa ebigango bitaano. 3 Mu bigango ebyo mwagalamirangamu bangi abalwadde, abazibe b’amaaso, abalema, n’abo abaakoozimba* emikono oba amagulu. 4 *— 5 Naye waaliwo omusajja eyali amaze emyaka 38 nga mulwadde. 6 Yesu bwe yalaba omusajja oyo ng’agalamidde wansi era bwe yakitegeera nti yali amaze ekiseera kiwanvu nga mulwadde, n’amugamba nti: “Oyagala okuwona?”+ 7 Omusajja omulwadde n’amuddamu nti: “Ssebo, sirina muntu ayinza kunteeka mu kidiba ng’amazzi gasiikuddwa; bwe mba ŋŋenda okukkayo, ng’omulala ansookayo.” 8 Yesu n’amugamba nti: “Yimuka ositule ekiwempe kyo* otambule.”+ 9 Amangu ago omusajja n’awona, n’asitula ekiwempe kye* n’atambula. Olunaku olwo lwali lwa Ssabbiiti. 10 Awo Abayudaaya ne bagamba omusajja eyali awonyezeddwa nti: “Leero Ssabbiiti, tokkirizibwa kusitula kiwempe ekyo.”*+ 11 N’abaddamu nti: “Oyo amponyezza y’aŋŋambye nti: ‘Situla ekiwempe kyo* otambule.’” 12 Ne bamubuuza nti: “Ani oyo akugambye nti, ‘Kisitule otambule’?” 13 Naye omusajja eyali awonyezeddwa yali tategedde oyo eyali amuwonyezza, kubanga Yesu yali abulidde mu bantu abangi abaali mu kifo ekyo. 14 Oluvannyuma Yesu n’amusanga mu yeekaalu n’amugamba nti: “Laba, owonyezeddwa. Toddangamu okwonoona, ekintu ekisingawo obubi kireme kukutuukako.” 15 Omusajja n’agenda n’agamba Abayudaaya nti Yesu ye yali amuwonyezza. 16 Eno ye nsonga lwaki Abayudaaya baali bayigganya Yesu kubanga ebintu ebyo yali abikolera ku Ssabbiiti. 17 Naye n’abagamba nti: “N’okutuusa kaakano Kitange akola, era nange nkola.”+ 18 Awo Abayudaaya kyebaava beeyongera okusala amagezi okumutta, kubanga yali takomye ku kya kumenya tteeka lya Ssabbiiti kyokka, naye era yali ayita Katonda Kitaawe,+ ne yeefuula eyenkanankana ne Katonda.+ 19 Awo Yesu n’abagamba nti: “Mazima ddala mbagamba nti, Omwana tayinza kukola kintu kyonna ku bubwe, wabula ekyo ky’alaba Kitaawe ng’akola.+ Kubanga ebintu byonna Oyo by’akola n’Omwana by’akola. 20 Kubanga Kitaawe w’omwana ayagala Omwana+ era amulaga ebintu byonna by’akola, era ajja kumulaga emirimu egisinga ku gino, mulyoke mwewuunye.+ 21 Nga Kitange bw’azuukiza abafu ne baba balamu,+ n’Omwana buli gw’ayagala amufuula mulamu.+ 22 Kitange talina gw’asalira musango, wabula obuyinza bwonna obw’okusala omusango abukwasizza Omwana,+ 23 bonna basobole okuwa Omwana ekitiibwa nga bwe bakiwa Kitaawe. Oyo atawa Mwana kitiibwa aba tawa kitiibwa Kitaawe eyamutuma.+ 24 Mazima ddala mbagamba nti oyo awulira ekigambo kyange n’akkiriza Oyo eyantuma alina obulamu obutaggwaawo,+ era tasalirwa musango, wabula aba avudde mu kufa n’ayingira mu bulamu.+ 25 “Mazima ddala mbagamba nti ekiseera kijja era kituuse, abafu lwe baliwulira eddoboozi ly’Omwana wa Katonda era abo abataddeyo omwoyo baliba balamu. 26 Nga Kitange bw’alina obulamu mu ye,*+ bw’atyo bw’awadde n’Omwana okuba n’obulamu mu ye.+ 27 Era amuwadde obuyinza okusala omusango,+ kubanga ye Mwana w’omuntu.+ 28 Temwewuunya kino, kubanga ekiseera kijja bonna abali mu ntaana* lwe baliwulira eddoboozi lye+ 29 ne bavaamu; abo abaakolanga ebintu ebirungi balizuukirira obulamu, n’abo abaakolanga ebintu ebibi balizuukirira omusango.+ 30 Tewali kintu na kimu kye nnyinza kukola ku bwange. Nsala omusango nga Kitange bw’aŋŋamba;* era engeri gye nsalamu omusango ya butuukirivu,+ kubanga sinoonya bye njagala wabula eby’oli eyantuma.+ 31 “Singa nze nneewaako nzekka obujulirwa, obujulirwa bwange tebuba bwa mazima.+ 32 Waliwo omulala ampaako obujulirwa, era nkimanyi nti obujulirwa bw’ampaako bwa mazima.+ 33 Mwatuma abantu eri Yokaana era n’awa obujulirwa ku mazima.+ 34 Naye seetaaga bujulirwa bwa muntu yenna, wabula njogera ebintu bino musobole okulokolebwa. 35 Omusajja oyo yali ttaala eyaka era emulisa, era mwali beetegefu okusanyukira mu kitangaala kye okumala akaseera.+ 36 Naye obujulirwa bwange businga obwa Yokaana, kubanga emirimu Kitange gye yampa okukola, gino gye nkola, gye gimpaako obujulirwa nti Kitange ye yantuma.+ 37 Ne Kitange eyantuma ampaddeko obujulirwa.+ Temuwuliranga ku ddoboozi lye era temumulabangako,+ 38 era ekigambo kye tekiri mu mmwe kubanga oyo gwe yatuma temumukkiriza. 39 “Munoonyereza mu Byawandiikibwa+ kubanga mulowooza nti okuyitira mu byo mujja kufuna obulamu obutaggwaawo; era ebyo byennyini* bye bimpaako obujulirwa.+ 40 Kyokka temwagala kujja gye ndi+ musobole okufuna obulamu. 41 Sikkiriza kitiibwa kuva eri bantu, 42 naye nkimanyi bulungi nti temwagala Katonda. 43 Nzize mu linnya lya Kitange, naye temunsembezza. Singa omuntu omulala y’azze mu linnya lye, oyo mwandimusembezza. 44 Muyinza mutya okukkiriza nga buli omu ku mmwe agulumiza munne, era nga temunoonya kugulumizibwa okuva eri Katonda omu yekka?+ 45 Temulowooza nti nja kubavunaana omusango eri Kitange; waliwo abavunaana omusango, era oyo ye Musa,+ gwe mukkiririzaamu. 46 Mu butuufu, singa mwakkiriza Musa, mwandinzikirizza kubanga yawandiika ebinkwatako.+ 47 Bwe muba nga temukkiriza bye yawandiika, munakkiriza mutya bye njogera?”\n^ Oba, “abaasannyalala.”\n^ Oba, “akatanda ko.”\n^ Oba, “akatanda ke.”\n^ Oba, “katanda ako.”\n^ Oba, “bw’alina mu ye ekirabo eky’obulamu.”\n^ Oba, “ntaana ez’ekijjukizo.” Laba Awanny.\n^ Obut., “nga bwe mpulira.”\n^ Kwe kugamba, Ebyawandiikibwa.


Mufti Mubajje alabudde abavubuka ku ddiini y'obuyisiraamu - Radio Simba, The Best Luganda Station in the World !\nMufti Mubajje alabudde abavubuka ku ddiini y’obuyisiraamu\nMufti wa Yuganda Sheikh Shaban Ramathan Mubajje asabye abayisiraamu naddala abavubuka ensangi zino obutalalambazibwa nga baleka enkola esomesebwa Quran olwo nebatandika okugunja enjigiriza mu buyisiraamu endala ekiviiriddeko abamu okukola ebikolwa ebitali birungi kyokka enga ebikolwa bino abamu babikola nga beerimbise mu mizikiti.\nMubajje asinzidde ku dduwa y’omugenzi Hajjati Mastulah Nabukaba e Bwebajja n’asaba abayisiraamu bonna okutambulira obulingi ku miramwa ebya Quran beewale okutuukibwako nga ebyo ebyabadde ku muzikiti ogwa Usafi mu Kisenyi mu Kampala.\nKigambibwa nti Omuzikiti guno Police yagulumba newabaawo okuwanyisiganya ebyasi ebyaviiramu n’abantu babiri okulugulamu obulamu nga kigambibwa nti waaliyo ebyasangibwa bikolebwa mu kifo kino ate nga bikontana n’amateeka. nga mu byebaabasanze nabyo mwabaddemu ebijambiya, zi najjolo n’ebirala eby’obulabe.\nNext Omubaka Lutamaguzi alabudde Gavumenti ku kutondawo zi Disitulikiti empya


Ebya Fred Lumbuye sibirungi wadde, Poliisi ezzeemu okumunoonyaEbya Fred Lumbuye sibirungi wadde, Poliisi ezzeemu okumunoonya\nYEETONDE! Ebya Fred Lumbuye sibirungi wadde, Poliisi ezzeemu okumunoonya abitebye mu bwangu\nOctober 20, 2021 by : SK OMUZINNYI\nEkitongole kya Poliizi kizzeemu okuvaayo ku nsonga za Bulooka Fred Lumbuye.\nLumbuye yali yakwatibwa mu ggwanga erya Turkey ku misango egy’enjawulo wabula yayimbuddwa ku Mmande nga 18, October, 2021.\nOkusinzira ku Minisita w’ensonga z’ebweru w’eggwanga ku ludda oluvuganya era omubaka wa Palamenti e Kyadondo East Muwada Nkunyingi, Lumbuye abadde mu kkomera ly’abagwira erimanyiddwa nga KOCAEL Foreigers Detention center.\nNkunyingi agamba nti Lumbuye abadde ku misango egisukka 40 omuli okusasaanya amawulire g’obulimba ku mikutu migatta bantu.\nAgamba nti Lumbuye wadde yayimbuddwa, bannamateeka bakola kyonna ekisoboka okugibwako emisango.\nWabula ne Poliisi ya Uganda evuddeyo ku nsonga za Lumbuye.\nFred Enanga, omwogezi wa Poliisi mu ggwanga agamba nti Lumbuye alina emisango era Poliisi ekyamwetaaga okwewozaako.\nMu Uganda, Lumbuye ali ku misango gy’okutambuza amawulire ag’obulimba era ku mikutu migatta bantu omuli Face Book omuli n’okubika abantu nti bafudde omuli n’omukulembeze w’eggwanga lino Yoweri Kaguta Museveni.\nAte Poliisi mu Kampala ekutte abantu 68 mu kikwekweeto ekikoleddwa mu Kampala wakati.\nEkikwekweeto kikoleddwa mu Kisenyi n’omwala gwe Nakivubo enkya ya leero ku Lwokusatu, abasirikale okuva ku Poliisi ya Kampala mukadde ne Central Police stations (CPS) Kampala.\nOkusinzira kw’amyuka omwogezi wa Poliisi mu Kampala n’emirirwano Luke Owoyesigyire, abasuubuzi baludde nga bemulugunya ku babbi ku mwala gwe Nakivubo ne mu Kisenyi emisana.\nAbabbi banyakula ensawo z’abakyala, amassimu ne bayingira omwala.\nOwoyesigyire agamba nti ku bakwate 68, 10 batwaliddwa ku CPS mu Kampala ate 58 ku Kampala mukadde.\nJoseph Kyeyune nga mutuuze we Nakulabye addukidde ku Poliisi ya Kampala mukadde okuyambibwa oluvanyuma lwa babbi okutwala ebintu bye, bwe yali mugoteko gw’ebidduka okumpi n’essomero lya Aghan mu Kampala bwe yali ava mu bitundu bye Entebbe mu September 26th, 2021.\nMu sitetimenti ku Poliisi, Kyeyune agamba nti ababbi baasobola okweyambisa amayinja okwasa endabirwamu y’emmotoka ye ne batwala ensawo eyalimu ssente obukadde busatu (3) ne batwala n’amassimu gonna.\nWiiki ewedde, Poliisi y’e Katwe yakoze ekikwekweeto mweyakwatidde abantu 58 abagambibwa okutigomya abatuuze omuli n’okumenya amayumba mu bitundu bye Makindye.\nEkikwekweeto kyakoleddwa mu bitundu bye Masaja, Salaama, Mutundwe ne Bunamwaya sabiiti ewedde ku Lwokuna.\nPoliisi yazudde ebintu ebyenjawulo omuli enjaga.\nEbirala ebifa mu ggwanga – https://www.youtube.com/watch?v=xp3gG_VZEgU


Bukedde Online - Abalamuzi basuuzizza ababaka emyaka 7\nOkulonda omubaka wa Bugiri municipality kutandise...\nRukutana (ku kkono) ne Nandala awakanya okugikwatako ku kkooti e Mbale.\nABABAKA baviiriddemu awo! Abalamuzi babasuuzizza eky’okweyongezaayo ekisanja kyabwe kifuuke eky’emyaka omusanvu. Mu kuyisaawo ekkomo ku myaka gya Pulezidenti, ababaka baali bakoze ddiiru nabo okweyongezaamu emyaka ebiri bave ku kisanja eky’emyaka etaano badde ku myaka musanvu, wabula bino kkooti etaputa ssemateeka yabisazizzaamu eggulo, ababaka ne bakola loosi.\nAbamu mu ku babaka mu kuwagira ekyokweyongeza emyaka baali bakibaze nti ne bwe baba tebazzeemu kwesimbawo, ssente ze baba bafunye mu myaka ebiri mu Palamenti giba gibamala okufuna entandikwa, ate abalala nga bagamba nti we balituukira mu 2023 abalonzi bajja kuba beerabidde, wabula byonna kati bikyuse era akalulu kaakubeerayo mu 2021.\nABABAKA OKWEYONGEZA EMYAKA GWALI MULULU Abalamuzi mu kkooti eyatudde e Mbale bakatyemudde nti ababaka baalaga omululu, obuluvu n’okweyagaliza mu kusisa eky’okweyongeza emyaka. Baagasseeko nti ababaka baalaga obwannakyemalira ne bawamba obuyinza bw’alonzi era emyaka ebiri gye beeyongeza tegiri mu mateeka.\nAbalamuzi baalagidde ababaka nti bwe baba baagala okweyongeza emyaka bategeke akalulu k’ekikungo abantu bonna basalewo. Kino kitegeeza nti okulonda kwa bonna kwakubeerawo mu 2021 ku bifo byonna okuva ku Pulezidenti, ababaka n’abakulembeze ba disitulikiti okutuukira ddala ku LC I.\nAbalamuzi baakittaanyizza nti mu Ssemateeka wa 1995 abantu beesalirawo nti bajja kukyusanga abakulembeze baabwe buli luvannyuma lwa myaka 5 nga tewali babaka gye bajja buyinza kukikyusa nga tebazzeeyo mu balonzi.\nKkooti etaputa ssemateeka eyasaze omusango yabaddeko abantu bataano okuli omumyuka wa Ssaabalamuzi Alfonse Owiny Dollo, n’abalamuzi abalala bana: Cheborion Barishaki, Elizabeth Musoke, Remmy Kasule ne Kenneth Kakuru. Abalamuzi baasinzidde ku bujulizi obwaleetebwa oludda oluwaabi ne bagamba nti mu nkung’aana ababaka ze baakuba nga beebuuza ku balonzi, eky’okweyongeza emyaka tekirina we kyakoonerwako, wabula baakyekangira mu Palamenti era abalamuzi ne bakkaanya n’abawaabi nti kyakukusibwa bukukusibwa.\nOmulamuzi Barishaka yagambye nti, “Ababaka mu kuyisa etteeka ly’okweyongeza emyaka baakikola na kweyagaliza kubanga, bandibadde bakiyisa nga balaga nti kitandika mu kisajja ekiriddako; wabula baateekamu akawaayiro akalaga nti kitandikira ku bbo ekiraga omululu n’okweyagaliza.” Abalamuzi era baasinzidde ne ku bujulizi bwa bwa Polof. Fredrick Ssempebwa eyali mmemba w’akakiiko akaakung’anya ebirowoozo bya Konsitutyusoni ya 1995eyalaga nti Bannayuganda mu kuwa ebirowoozo baasalawo nti omukulembeze yenna ajja kumalanga emyaka 5 mu ofiisi olw’o baddemu okulonda. Etteeka likkiriza kwongezaayo myezi mukaaga gyokka singa wabeerawo embeera ey’akaziggiziggi etasobozesa kulonda kubeerawo.\nBarishaka yaggumizza nti; “Tewali mbeera ya kazzigizzigi, naye ababaka beeyambisa ebbago nabo okuddamu okweronda ekikontana ne Ssemateeka era emyaka ebiri gye beeyongeeza tegiri mu mateeka”. Elizabeth Musoke yanenyezza ababaka olw’obutebuuza kimala ate nga Konsitutyusoni obuyinza yabuwa bantu.\nRemmy Kasule naye yawakanyizza ekya babaka okweyongeza emyaka gye kisanja n’agamba nti; “Tulina okuggyawo ensobi ezaakolebwa Gavumenti ezaayita tuleme kuziddamu okwewala ebyagwawo”.\nBAMINISITA BALAGIDDWA OKUZZAAYO SSENTE\nOmulamuzi Kakuru yeewuunyizza engeri Baminisita abatuula mu Palamenti wabula nga tebalina Konsitutyuwensi ze bakiikirira (Ex Officials) gye baafunamu obukadde 29 ezaali ez’okwebuuza ku balonzi nga bakimanyi bulungi nti tebalina gwe bakiikirira gwe bagenda kwebuuzaako era tebakkirizibwa kukuba kalulu.\nYalagidde baminisita bano okuzzaayo ssente bunambiro kuba baazirya mu bukyamu. Kakuru yasambazze n’obujulizi obwaleetebwa omubaka Betty Nambooze (Mukono Municipality) mu kkooti bwe yategeeza nti yazzaayo ssente ze baamuwa ekintu ekitaali kituufu okusinziira ku bujulizi obwavaayo.\nKYALI KIKYAMU OKUKUBA ABABAKA BA PALAMENTI Omulamuzi Kakuru yasimbye nnyo amannyo ku nneeyisa ya poliisi n’agamba nti emirundi egimu yeeyisa ng’eri mu ggwanga eritagoberera ssemateeka. Yagambye nti eryanyi eryakozesebwa ku babaka ba Palamenti n’okukuba ab’oludda olwali luwakanya okuggyawo ekkomo ku myaka byali bimenya mateeka.\nYavumiridde ekyabasirikale okukuba ababaka mu ngeri ey'obuswavu n’agamba nti omubaka eyakubwa tomanya enkya ayinza okulondebwa ku bwa minisita oba n’abeera Ssaabalamuzi w’eggwanga. Omulamuzi Barishaka naye yagambye nti okukuba ababaka kyali kikyamu wabula yakkiriziganyizza ne sipiika Rebecca Kadaga okugoba ababaka abamu mu palamenti olw’okusiiwuuka empisa.\nKasule yavumiridde n’eky’abasirikale okuyingira mu Palamenti n’agamba nti; “Kyali kibi era ekitalyerabirwa mu byafaayo bya Uganda”. Kakuru ne Kasule baanenyezza nnyo AIGP Asuman Mugenyi (akulira ebikwekweto mu poliisi) okuwandiikira abakulira Poliisi mu ggwanga lyonna ng’abalagira obutakkiriza nkung’aana za babaka abaali bawakanya okuggyawo ekkomo ku myaka\nAduumira amagye awolereza abajaasi ku by'okutulugunya ababaka ba Palamenti


Ab’e Kakuuto basse omukago n’Abatanzania...\nDISITULIKITI Khadi w’e Lwengo, Sheikh Ibrahim Ismael Kibuule agugumbudde ba Imam b’emizigiti egiri mu Lwengo abagufudde omuze okuwoowa n’okufumbiza abaana abatanneetuuka.\nAbalabudde okubasiba awatali kuttira muntu ku liiso kiyambeko abalala abeekwese okukikomya kuba be bavuddeko okuvumaganya eddiini n’obungi bw’abaana abawanduka mu masomero okweyongera. “Kitalo nnyo okusanga Imam omulamba nga ggwe akuliddemu emikolo gy’okuwoowa omwana ow’emyaka 14, bannange obwo bukulembeze nnabaki?!\nLwaki totemya ku b’obuyinza ne bakwata abazadde b’omwana oyo eggwanga ne litereera? Nze mu buweereza bwange ebyo sigenda ku bikkiriza era bw’oba omanyi nti olina omwana gw’oyagala okuwandula mu ssomero omufumbize ng’olulunkanira omwenge ne busukaali bikusaze,” Sheikh Kibuule bwe yalabudde.\nBino yabyogedde alambika abakulu b’amatwale ne ba Imam b’e Lwengo ng’abalaga ebyo by’ateekeddwa okusookerako okukola oluvannyuma lw’okutuuzibwa ku bwa Khadhi obujjuvu wiiki ejja nga August 28. Kino kiddiridde ba Imaam babiri abaakwatibwa nga bawoowa abaana abatanneetuuka mu ggombolola y’e Lwengo nga bano bawerennemba n’emisango.\nBo Abasiraamu baamuloopedde nga bwe bakooye enkaayana z’Obusiraamu n’abasuubiza nga bwagenda okukinogera eddagala.


KYOKA UGANDA! Poliisi ekoze obukolomoni mu kuwamba omubaka Zaake ku nnyonyi, aba famire balidde obuwuka - Galaxy FM 100.2\nKYOKA UGANDA! Poliisi ekoze obukolomoni mu kuwamba omubaka Zaake ku nnyonyi, aba famire balidde obuwuka\nAba famire y’omubaka wa munisipaali y’e Mityana, Francis Zaake Butebi basigadde batangadde, Poliisi bw’elinnye eggere mu ntekateeka y’okwaniriza omuntu wabwe enkya ya leero, okuva mu ggwanga erya Buyindi, gyabadde yagenda okufuna obujanjabi.\nOmubaka Zaake atuuse ku kisaawe Entebbe ku ssaawa 1:40 ez’okumakya era Poliisi emuggye ku nnyonyi nemutwala mu kifo ekitamanyiddwa.\nPoliisi tekiriza mukyala wa Zaake, Bridget Namirembe wadde munnamateeka we Asuman Basaalirwa okwaniriza omuntu wabwe.\nMunnamateeka Basaalirwa avumiridde ekikolwa kya Poliisi okuwamba omuntu wabwe era batandiise okunoonyereza Zaake gyatwaliddwa kuba kiteberezebwa atwaliddwa mu makaage e Mityana oba Gulu, kkooti gyetuula ku misango egimuvunanibwa egy’okulya mu nsi olukwe.\nBasaalirwa era agambye nti Zaake okuwambibwa n’okusaba okwabadde kutegekeddwa okusabira omuntu wabwe, kuyinza okuyimirizibwa.\nOluvanyuma kitegerekese nti Zaake, olumuggye ku kisaawe Entebbe, atwaliddwa mu maka ga kitaawe e Mityana.\nZaaka mu muka ga kitaawe\nOmubaka Zaake, abasawo abakugu basobodde okumujjanjaba omutwe, obulago n’embirizi bye yagenda bimuluma ennyo era bamutegeeza nti embeera gy’alimu tetiisa era asobola okudda okutambuza emirimu gye.\nAbasawo bamulagidde addeyo mu ddwaaliro e Buyindi oluvannyuma lw’emyezi mukaaga bongere okumwekebejja.\nE Buyindi amazeeyo omwezi gumu n’ekitundu kyoka wadde akomyewo, ebyokwerinda ku kisaawe Entebbe ne ku luguudo lw’Entebbe, bibadde byabuligyo okusinga bwe gwali ng’omubaka we Kyadondo East, Robert Kyagulanyi Ssentamu amanyikiddwa nga Bobi Wine akomawo omwezi oguwedde nga n’abamu ku bantu baafuna ku kibooko.


Kitegeeza kki Yesu okuba omwana wa Katonda?\nYesu si mwanawa Katonda mu ngeri ng’eya Taata n’omwana eyaffe abantu. Katonda teyewasa oluvanyuma nazaala omwana ow’obulenzi. Katonda teyebaka ne Malyamu, nebazaala omwana. Yesu mwana wa Katonda mu ngeri nti Ye Katonda eyalabisibwa mu ngeri y’omuntu. (Yokaana 1:1, 14). Yesu mwana wa Katonda mu ngeri nti yazaalibwa Malyamu ku lw’Omwoyo mutukuvu. Lukka 1:35 egamba, “Ne malayika n'addamu n'amugamba nti Omwoyo Omutukuvu alikujjira, n'amaanyi g'Oyo Ali waggulu ennyo galikusiikiriza: era ekyo ekirizaalibwa kyekiriva kiyitibwa ekitukuvu, omwana wa Katonda.”\nNg’ali mu maaso ga mukulu wa Bayudaaya, Kabona omukulu yamubuuza nti “… Nkulayiza Katonda omulamu, tubuulire oba nga ggwe Kristo, Omwana wa Katonda.”(Matayo 26:63). “Yesu n'amugamba nti Oyogedde: Yesu n'amugamba nti Oyogedde: naye mbagamba nti Okusooka leero muliraba Omwana w'omuntu ng'atudde ku mukono ogwa ddyo ogw'amaanyi, ng'ajjira ku bire eby'eggulu. Awo kabona asinga obukulu n'ayuza ebyambalo bye, n'agamba nti Avvodde Katonda: twagalira ki nate bajulirwa? laba, muwulidde kaakano obuvvoozi bwe mulowooza mutya? Ne baddamu ne bagamba nti Agwanidde kufa.”(Matayo 26:65-66 ) Oluvanyuma, ngali mumaso ga Pantiyo Pilato, “Abayudaaya ne bamuddamu nti ‘Ffe tulina etteeka n'olw'etteeka eryo agwanidde okufa, kubanga yeefuula Omwana wa Katonda.”’ (Yokaana 19:70.) Lwaki Yesu okweyita omwana wa Katonda kyali kivve era nga kigwanirwa kusalilwa gwa kufa? Abakulu b’Abayudaaya baali bamannyi kki Yesu kyateegeza bwagamba mu bigambo “Omwana wa Katonda” Okubeera omwana wa Katonda kuba kwetwaala kuba na kikula oba n’engeri emu ne Katonda. Kuba kweyita Katonda., era kuba kuvvoola Katonda mu maso g’Abakulu b’Abayudaaya era yensonga lwaki , basalawo attibwe okutuukiriza ekiri mu Abaleevi 24:15. Abaebbulaniya 1:3, egamba bulungi, “oyo bw'ali okumasamasa kw'ekitiibwa kye n'ekifaananyi kye ddala bw'ali”\nEky’okulabirako ekirala kiri mu Yokaana 17:12 nga Yudda ayogerwako nga “ omwana w'okubula.” Yokaana 6:71 atugamba nti Yuda yali mwana wa Simoni. Yokaana 17:12 etegeeza ki bweyita Yuda “ng’omwana w’okubula”? Ekigambo okubula kitegeeza “okusanyawo, okwononeka, ekisasiro.” Yuda teyali mwana wa “kwonooneka, kusanyaawo oba kisasiro,” wabula ebyo byali bintu ebiraga enfanana y’obulamu bwa Yuda. Yuda yali kulabisibwa kw’okubula. Mungeri yemu, Yesu yali mwana wa Katonda. Omwana wa Katonda aba Katonda. Yesu ye Katonda alabisibwa(Yokaana 1:1, 14)


Bukedde Online - Aba famire y'omugenzi Kaweesi balemeddeko: 'Tetujja kutiisibwatiisibwa Poliisi'\nAba famire y'omugenzi Kaweesi balemeddeko: 'Tetujja kutiisibwatiisibwa Poliisi'\nOkuwa abaana b'oku nguudo ssente gufuuse m...\nABOOLUGANDA b’eyali omwogezi wa Poliisi eyatemulwa Andrew Felix Kaweesi baweze nga bwe batatidde kusibwa na kutiisibwatiisibwa olw’okwogera ku bye balaba ebitatambula bulungi ku kubuuliriza ku ttemu ku muntu waabwe.\nBagenda (owookubiri ku kkono) mwannyina Kaweesi ne muganda Ruhinda. Ku ddyo ye Vincent Kaitana.\nKino kyaddiridde omwogezi wa Poliisi omupya, Asan Kasingye okuvaayo n’ategeeza nga abooluganda n’abeemikwano ba Kaweesi bwe baali bajja okukwatibwa bavunaanibwe olw’ebigambo bye bagenda basamwasamwa nabyo ku musango ogwo.\nAbehhanda n’abeemikwano gye buvuddeko nga bajjukira omuntu waabwe, beegatta n’abatuuze ku kyalo Kitwe Kyanjovu ne bakola bulungibwansi ku nguudo ezituuka mu maka g’omugenzi.\nBwe baamala ne bagattako n’okwogera ebigambo nti Poliisi yali tekoze kimala mu kubuuliriza kwayo ku batemu era nti yali esazeewo kugenda mu maaso ng’ekwata bantu ng’abamu ebasibako matu ga mbuzi okubaliisa engo.\nMu lukiiko abooluganda lwe baatuuzizza mu maka g’omugenzi e Kitwekyanjovu - Lwengo ku Lwokuna baakulembeddwaamu, Leo Ruhinda n’abeemikwano nga bakulembedwa, Habib Kayondo, ssentebe w’eggombolola y’e Kyazanga mu Lwego. Baategeezezza Bukedde nti bo ssi baakuva ku malamwa.\n“ Ffe tetugenda kuva ku mulamwa okutuusa nga Gavumenti evuddeyo bulambalamba n’ekwata abo bennyini abatta omuntu waffe.’’\nRuhinda yayongedde n’ategeeza nti ekikolebwa buli nnaku za mwezi 17 buli mwezi kyakugenda mu maaso okujjukira omuntu waabwe eyattibwa mu bukambwe n’okusigala nga batereeza bye yali atandiseeko, gamba ng’oluguudo olwa kiromita 14 lwe yatema ne lubbulwamu amannya ge. Bagamba nti bino byakukolebwa okutuusa nga poliisi ebawadde lipoota ku musango gwabwe.\nRuhinda yategeezezza nti Kasingye tagenda kubaggya ku mulamwa wadde okwekweka olw’ebigambo bye ‘okubatiisatiisa.’ Habib Kayondo ye yategeezezza baleme kufuulibwa kiiso kya mbuzi.\nKino yakiggye ku mutuuze we ‘Maria Ntejerize ‘amanyiddwa nga Maama Gertrude eyali nfanfe w’omugenzi eyalumbiddwa ekibinja ky’abantu abaamutiisizza okumukolako obulabe singa tava mu nsonga za Kaweesi, era nga kati yeekukumye olw’obweraliikirivu.\n“Kino kigenze wala, gavumenti eringa eyagala okutuzza mumirembe eja bakijambiya,” ffe tujja kufiira ku mazima olw’omuntu waffe. Nsaba Gavumenti eve mu by’okutiisatiisa etulage amazima,” Kayondo bwe yategezeza Bukedde.\nPhina Bagenda muto w’omugenzi yategeezezza nti nga famire bakyali wamu, okuggyako ababiri abaabeeyawulako olw’obutamanya kigendererwa kyabwe.\nBaasabye Pulezidenti Museveni alabe ng’ekisuubizo kye yakola okukwata abantu abatta omuntu waabwe.\nAndrew Felix Kaweeesi\nTtiimu zeeswanta mpaka za Ssenninde Cup\nBuganda etandise bulungi eza FUFA Drum\nKyanja FC etutte ekya Mulindwa Christmas Cup


MBIKOOYE! Pulezidenti Museveni abavuddemu wadde ba NRM, ayisizza ebiragiro ebikambwe ku muwabuzi we Kusasira ne Pasita Mondo - Galaxy FM 100.2\nAkakiiko akali ddimu ly’okulwanyisa obuli bw’enguzi mu maka g’omukulembeze w’egwanga aka Anti-Corruption Unit, katubuulidde wekatuuse mu kunoonyereza ku misango egivunaanibwa Pasita Mondo Mugisha n’omuyimbi ate omuwabuzi w’omukulembeze w’eggwanga Catherine Kusaasira egy’okufera abantu n’okweyita kyebatali.\nSabiti ewedde, Pasita Mondo n’Kusasira beeyanjudde mu kakiiko, kubigambibwa nti bekobaana n’omusumba Siraje Ssemanda, eyasindikiddwa ku limanda mu kkomera e Kitalya, ne balimbalimba abasumba ab’enjawulo abalina amasomero g’obwanannyini, okubagyamu ensimbi eziri mu kuwumbi ssaako n’okunyaga abantu ssekinoomu.\nOkusinzira ku Lieutenant Colonel Edith Nakalema, akulira akakiiko akalwanyisa obuli bw’enguzi mu maka g’omukulembeze w’eggwanga, ebiriwo biraga nti Pasita Mondo yali mu lukwe ne Pasita Ssemanda okunyaga abantu ensimbi.\nNakalema agamba nti mukama we era omukulembeze w’eggwanga Yoweri Museveni yayingidde mu nsonga ezo, kwe kulagira okwongera amaanyi mu kunoonyereza.\nMungeri y’emu agambye nti mukulu Museveni yasobodde okusisinkana abakulembeze ba Pasita mu disitulikiti y’e Moroto, abagamba nti omusumba Ssemanda yabaggyako ensimbi zaabwe, okutema empenda mu ngeri y’okubayamba omuli okusaba Palamenti, okubataasa.


Agula emmaali y'omufu mu bukyamu lindirira...\n"Looya wange yaŋŋaaanye," bwe yategeezezza abaserikale b'amakomera, nabo ne bamuleka! Nyanzi yali alagiddwa akomezebwewo ku Lwokuna ew'omulamuzi Gladys Kamasanyu ku kkooti ya Buganda Road mu musango gw'okutyoboola Pulezidenti Museveni kyokka omulamuzi bwe yayise fayiro ya Nyanzi taliiwo, omuserikale w'amakomera ASP Fussy Brenda Abaasa n'ategeeza nti Stella Nyanzi yalemeddeyo.\nAbaasa yategeezezza kkooti nti talina nsonga gy'amanyi eyavuddeko Nyanzi obutajja kubanga si mulwadde.\nKyokka looya wa Nyanzi, Isaac Ssemakadde yazze n'ebbaluwa gye yawadde omulamuzi ng'eva ew'omusawo wa Nyanzi ng'eraga nti yawadde Nyanzi amagezi aleme kudda mu kkooti mu musango ogumuvunaanibwa kubanga gumwongera situleesi ate nga yaakavaamu olubuto wiiki bbiri emabega.\nSsemakadde wano w'asinzidde okusaba omulamuzi Kamasanyu ayimirize okuwulira omusango gwa Nyanzi okutuusa ng'afunye obujjanjabi obuweebwa abakyala abavuddemu embuto.\nGye buvuddeko Nyanzi yategeeza kkooti nti yavaamu olubuto mu kkomera e Luzira kyokka abamukuuma ne badda mu kumukuba olwali nti yali yeesiize amazzi g'ennyaanya okutuusa lwe yazirika ne bakakasa nti ddala olubuto luvuddemu era olw'okukungubagira omwana we yasalawo okusalako enviiri.\nOmulamuzi Kamasanyu yagambye nti Nyanzi bwe yali yaakategeezebwa omusango ogumuvunaanibwa yamuwa omukisa asabe okweyimirirwa kyokka n'agaana nga kati mu kiseera kye kimu agamba nti obulamu bwe buli mu matigga mu kkomera e Luzira bukya avaamu olubuto.\nAgambye nti kino kiraga nti bannamateeka be bamuwa amagezi amakyamu ag'obutajja mu kkooti.\nKamasanyu yagambye nti Nyanzi amuwadde omukisa omulala okweyanjula mu kkooti nga January 31, 2019 era bw'anaagaana ye ajja kugenda mu maaso n'omusango.\nNyanzi abadde e Luzira okuva nga November 2018 ku misango gy'okukozesa obubi yintaneeti bwe yaweereza Pulezidenti Museveni obubaka obumuyozaayooza okutuuka ku mazaalibwa kyokka ng'amuvuma ne nnyina omugenzi Esiteri Kokundeka.


Abooluganda abaawasa olunaku olumu bajaguzza emyaka 25\nNaddayo kyokka olwo nga baaba amaze okuliisa baganda bange abalala bonna enjiri era nga buli kiseera baηηamba nti nkuze nfumbirwe ate nga baagala nfumbirwe mulamu Jimmy.\nOKUVA obuto, kitaffe Paul Muwuluzi ow’e Lwankoni mu Rakai yatukuza atukubiriza okuba obumu omuli okwagalana, okukolera awamu ng’abooluganda kuba agali awamu ge galuma ennyama.\nMu kunoonya engeri y’okukuuma abaana be, bwe tukuze ne tutuuka okuwasa yasalawo kutukolera wamu embaga nga muli agamba nti kitangira abakyala abawasiddwa okwawula mu baana.\nYagambanga, “Abakyala abawasiddwa batera okwawula abooluganda ssinga mukola embaga olunaku lumu kiyamba okunyweeza omukwano gwammwe”.\nBa Kalungi ku mbaga yaabwe emyaka 25 emabega.\nBwe batyo abooluganda James Kalungi ne Peter Kalule abaakola embaga ku lunaku lumu emyaka 25 egiyise bwe batandika emboozi yaabwe ku ngeri kitaabwe gy’ataayagalanga baawukane nga n’embaga baakola emu.\n“Mu luggya ewaffe, si ffe twasooka okukola embaga emu, waliwo bakulu baffe ba mirundi ebiri abaali bakikoze. Kuno kwaliko abaasooka nga bano baali basatu, meeya wa Mukono, Fred Kagimu, Salezio Mpoza ne George William Kito.\nAwaka bwe waabangawo atuusizza okuwasa kyokka nga tewali mulala, waakiri ng’anoonya mu b’eηηanda.\nOkugeza muganda waffe Bernard Kasujja yakola lumu ne J.B Kawooya ng’ono wa taata mulala.\nOkukola byonna nga taata agamba nti, okukolera awamu embaga tuba tufunamu kuba abagenyi baba be bamu nga kino kitaasa obudde ng’obayita ennaku ez’enjawulo, kweggamba okekkereza.\nTEMUWASA KU KYALO\nKitaffe buli lwe yayogeranga ku by’okuwasa ng’atugamba tulina okwetegereza be tugenda okuwasa era ng’atukuutira okunoonya abawala abali mu bugazi bwa mayiro bbiri okuva awaka okudda buli luuyi!\nKino twakituukiriza kuba twasukka obugazi obwo nga tuzze mu Kampala.\nGWE NAWASA YALEMWA YINTAVIYU NE TUKOLA MPANDIIKE\n“Bwe naweza ssente nga nkoze ebbajjiro nalowooza ku kuwasa. Mulamu wange Gaudensia Kalungi yaηηamba nti, “ggwe oli wange, nakwekwata! Saasooka kukitegeera okutuusa lwe yaηηamba nti ‘ηηenda kukuleetera muto wange omuwase’.\nNamuddamu nti kinneetaagisa okusooka okwogerako naye era yamuleeta ne twogera kyokka ebibuuzo ebimu byamulema okuddamu kwe kumugamba abiwandiike era n’abiddiramu mu bbaluwa mu ngeri yennyini gye nali mbyagala ne ntuuka n’okwebuuza oba mukulu we ye yali amuyambyeko!\nEngeri gye yaddamu ebibuuzo nalabira ddala nga ndi ku mulamwa era nga ntuukirizza taata kye yatukuutira ku be tuwasa,” bwatyo James Kalungi bw’anyumya engeri gye baasisinkanamu ne mukyala we Betty Kalungi.\nBa Kalule ku mbaga yaabwe emyaka 25 emabega\nEKIBIINA KYA KLEZIA KYE KYATUGATTA-KALULE\nMunnange twasisinkanira mu kibiina ky’abavubuka ku Klezia e Banda gye twali bammemba. Nneegomba mwanamuwala olwo ne mmulondoola nga njagala okutuukiriza ekya taata eky’okusooka okwetegereza gwe ndimutwalira nga mukamwana ate naye yali ambuuza ddi lwe nneezimba.\nOluvannyuma lw’okumwetegereza namutuukirira ne mmutegeeza nti njagala kumuwasa. Ndowooza ebintu bino byalimu Katonda kuba munnange yakkiriza, nga tutandika nteekateeka.\nTETWALINA KYAKUSALAWO KU KUGATTA EMBAGA ZAFFE -BAKYALA\nBetty Nakanwagi Kalungi agamba: Mukulu wange Gaudensia Kagimu yaηηamba nti ayagala nfumbirwe mulamu we Jimmy.\nNze tekyandiimu era saakissaako mwoyo. Bwe nava e Masaka okujja ewuwe lwe nalaba Jimmy ng’asereka nnyumba yaabwe. Okumpi n’ebbajjiro lye we waali ennimiro gye twalimangamu n’abaana ba baaba.\nLumu nga ntudde n’abaana Jimmy yajja n’aηηamba nti, “Ggwe oli eno okola gwa kuzannya na baana! Kino kyannyiiza muli ne nneebuuza ddala omusajja baaba gw’aηηamba okufumbirwa lwaki ampisaamu amaaso atyo? Alaba ndi mwana nti nzannya olw’okuba yandaba ntudde? Kale ne mmukyawa!\nAwaka waaliwo biddole by’abaana naye ng’amanyi okunsosonkereza n’abinkuba olwo nange ne mbimuddiza mu busungu ng’ayongera kunnyiiza era nalaba siibisobole kwe kusiibula nzire e Masaka nga saagala kubeera kumpi na musajja ono.\nBaaba yambuuza ekinzizaayo amangu ntyo ne mmugamba nti nnina bye njagala okukola.\nOlwa bakulu bange okunnemerangako, nakkiriza naye ng’omutima teri.\nEbyaffe byayita mu bwangu nga mukulu wange ebisinga y’abirimu era ye yaηηamba nti embaga egenda kugattibwa n’eya mulamu wange.\nSaalina kye nsobola kukola kubanga ekikulu kyali kya kunkuba mpeta! Naye kati sejjusa kukkiriza n’okuwa omutima n’obulamu bwange omusajja gwe nasooka okukyawa.\n‘NAKKIRIZA KYE YASABA OKUMWEGGYAKO’\nMuka Kalule, Immaculate Nansikombi Kalule agamba yava ku mbaga yaabwe okugenda okumaliriza ebibuuzo.\nOmwami wange ekiseera we yaηηambira nti ayagala okumpasa nakkiriza ng’ekigendererwa kyange kumweggyako. Bwe nalaba alemeddeko ne njagala okumwekweka.\nYayita mu mukulu wange Fred eyamperereza okutuusa lwe yaηηonza. Mu kiseera kino nali mu luwummula lwa S4 nga nnina okuddayo okusoma.\nNnali njagala kusoma busawo kyokka Kasule n’amperereza ne ηηenda mu by’okufumba e Nakawa nti alina mwannyina omusawo naye obusawo tabufunyeemu.\nNga tuteekateeka emikolo, omwami yantegeeza nti embaga tugenda kugigatta ne muganda we. Kino saakifaako ekikulu nti nali nfuna obufumbo obutukuvu.\nEmbaga yali yaakubeerawo mu December n’eyongerwayo kuba nali ηηenda kukola bibuuzo kyokka eky’akabi nabyo ne babyongerayo okutuuka mu January era ebibuuzo nabikola nva mu mbaga e Masaka.\nMu kiseera kino abaana baffe abamu batuuse mu myaka gy’okufuna ababeezi, nkakasa nga Katonda ajja kubaluηηamya era twagala nabo bagatte embaga zaabwe kuba mulimu ebirungi ntoko.\nEbibakuumye emyaka 25\nOkuwaηηana ekitiibwa, okwagalana ekiseera kyonna n’okuwuliziganya. Okumanyagana nga buli omu amanya obunafu bwa munne n’abufuula bunafu bwe.\nOkubeera omulambulukufu mu bya ssente n’obudde nga munno omubuulira w’oli ssinga oba totambudde naye.\nOkusinga byonna, omukisa gwa Katonda gwatuyamba ku ngeri gye twefuna.


poliisi yakutte ababbi ababba obukadde 24 okuva ku ssundiro ly'amafuta - Radio Simba, The Best Luganda Station in the World !\nEkitongole kya Poliisi ekirwanyisa obuzigu bw’emmundu ekya flying squad e Mbarara kirondodde akabinja k’ababbi abatigomya ebitundu by’e Rwizi ne Greater Bushenyi nga babadde bekukumye mu Nyakaizi cell, Kakooba Divizoni, mu Mbarara Municipality.\nBano wiiki ewedde kigambibwa babba obukadde 24 okuva ku ssundiro ly’amafuta erya Bam petrol station mu Ttawuni y’e Kabwohe mu Disitulikiti y’e Sheema. Aba Flying Squad e Mbarara nga bayambibwako ekibinja okuva e Kampala basse omu ku bazigu bano eyategeerekese nga ye Mbaine Yonasani ow’emyaka 40, nga mutuuze w’e Bushenyi Ishaka.\nOno yasangiddwa n’emmunda ekika kya SMG nnamba UG PSO 340235607221 n’amasasi 2. Era baasobodde okuwakta Nyonyintono Abbey ,Kato Patrick ne Odeke Hussein nga batwaliddwa e Sheema gyebadiza emisango ate ggwo omulambo gwa Mbaine gwatwaliddwa mu ddwaliro lya Mbarara referral Hospital.\nPrevious teri babaka batafaanaganya kikula kukyaliragana e Kyankwanzi\nNext omulamuzi agaanye okuwa kiconco ekiragiro ekigaana ab’omu lusanja okuzimba\nEntambula y’ebidduka e Namugongo


Bukedde Online - Tukuleetedde eby'afaayo bya kiraabu ya Express eri mu kattu k'okusalwako nga Hajji Hassan Bulwadda ye ssente waayo owe 13\nUganda ekutte kya 5 mu z'ensi yonna eza kilometers...\nUganda eyungudde abavuzi 10 okufufuggaza...\nHajji Hassan Bulwadda ssentebe w'Express aliko kati ng'abuuza ku bawagizi b'express\nEXPRESS FC eyali ey'amaanyi, mu kiseera kino eyolekedde okusalibwako edde mu bibinja ebyawansi. Eno ye Club esinga obukadde mu Uganda kw’ezo ezizannyira mu kibinja kya babinywera.\nYatandikibwawo maneja w’Olupapula lw’amawulire olwa Uganda Express mu 1957.\nEkirowoozo ky’okugitandikawo kyaleetebwa munnabyabufuzi owamaanyi era omututumufu mu kiseera ekyo Joseph William Kiwanuka bangi gwe baali bamanyi nga ”Jolly Joe” Kiwanuka eyasalawo okugaziya obuweerezabwe okuva mu by’obufuzi okusensera bizinensi n’ebyemizannyo.\nSsentebe w'Express nga bamulambuza ennyiriri z'abawagizi ba kiraabu\nOlupapula lwa Uganda Express ofiisi zalwo zaali ku White Nile e Katwe.\nJuly 7, 1959, Kiwanuka yatuuza olukiiko ku ofiisi ze ku poloti 89, Jinja road. Lw’etabibwamu mikwanogye egy’okulusegere nga Dr Paul Senyendo, Dr Barnabas Kunuka, John Senseko Kulubya ne Gaster Nsubuga. Baateesa ku nsonga nnyingi nga tannaba kubanjulira kirowoozo kya kutandikawo Club eno.\nEkiseera ekyo kiraabu z’Omupiira zaali ntono mu Uganda ate ng’ezisinga za bitongole. Zino kwaliko: Bitumastic, Prisons, Police, Nsambya, Mutungo, Young Salumbay, Kayunga, Namulonge ne Wampewo.\nOlukiiko lwasalawo Dr Kiwanuka okubeera sentebe wa Express ate Kulubya yaweebwa kya muwanika. Nsubuga baamukwasa gwa kunoonya bazannyi wabula olw’okubeera nti Kiwanuka musajja eyeenyigiramu obutereevu yalondebwa okubeera omutendesi.\nYalonda Omulangira Badru Kakungulu okubeera Omuyima era wano webaalondera erinnya Express FC erikwatagana obutereevu n’Olupapula lw’amawulire.\nAbazannyi bebasooka okuwandiika kuliko omukwasi wa ggoolo Bablo Ali, Henry Balamaze Lwanga, Dr James Makumbi n’oluvannyuma ne baleeta Noah Mbowa. Abalala kuliko; Robert Kiberu (kaputeeni), Abdul Karim Kiggundu, Ali Kitonsa, Charles Jaggwe, Jimmy Sewava, ne John Dibya. Abaagyegattako oluvannyuma kuliko; Jimmy Bakyayita Semugabi, Naftali Ekesa, R Bugoba, Majid Fauza, Ibrahim Dafala, John Kitanda, ne John Ssimbwa.\nKiwanuka yalina sente era yasalawo okusasulira emisososo gyonna era n’afuba okumanyisa abantu bonna nti eno yali ttiimu ya muntu w'abulijjo era wano webaava okufuna erinnya erya Mukwanogwabangi.\nKino kyali kituufu kubanga kiseera kitono nnyo Express yali emaze okuwangula emitima gy’abantu. Bangi baagijjumbira nga beesigama ku maanyi ga Kiwanuka n’enkolagana ennungi gye yalina n’Obwakabaka bwa Buganda.\nWabula olwakakwate Kiwanuka keyalina n’ekibiina kya UPC, kyakosa enkolagana ye n’abakungu ba kiraabu abalala abaali bava mu bibiina by’obufuzi ebiralala era bangi baayabulira Express olw’okutya okutulugunyizibwa.\nOlw'okubeera nti ettutumu lya Kiwanuka teyaaliko kkomo nga n’ekigambo kye ku nsonga yonna kibeera kya nkomeredde, Express yabuutikira Kampala ne Liigi ya disitulikiti (District League) eyali eya babinywera mu kiseera ekyo nga tebannaba kutandikawo liigi ya ggwanga (national league) mu1968.\nEbimu ku bikopo bye baawangula kuliko; Wardle Cup ne Luwangula Cup. Kiwanuka yali omu ku bannamukisa abaali bafunye omukisa okulaba ku liigi za Bappulo ebweru wa Uganda ekyamuyamba okufuna obukodyo bw’okutendeka omupiira.\nYabukozesa okusomooza abatendesi bangi mu ngeri ey’ekikugu naddala mu kiseera ng’abazannyi be tebayitiddwa kuzannya ku ttiimu y’eggwanga.\nEky'okulabirako ekirungi ky’oyinza okujjukira ky'ekikopo kya Challenge Cup ekyatandikibwawo mu 1961 nga Express ettunka ne ttiimu y’eggwanga.\nKino ky'akolebwa okusobola okukkakkanya olutalo lw’ebigambo wakati wa Kiwanuka ne koochi wa Cranes Clive Bond. Kiwanuka yali aludde ng’asojja Omungereza ono olw’okulemwa okulonda ttiimu kabiriiti okuzannyira eggwanga ng’asinziira ku bbaluwa eyasuula abazannyi ba Express okubagaana okuzannya mu Gossage Cup.\nOmupiira gw'agenda okuggwa nga Express ekubye Cranes ggoolo 2-1, era Kiwanuka yasigala asekera mu ttabi lya ngalo. Kino kiringa ekyayongera okusikuula akakuku, omulundi ogwaddako Bond teyayita wadde omuzannyo omu mu ka bazannyi ba Express nga Cranes egenda okuzannya ogw’omukwano ne Green Eagles eya Nigeria.\nGw'agenda okuggwa nga Uganda ekubiddwa 0-2, kino kyayongera kusiikuula mmeeme ya Kiwanuka.\nOkukakasa Bannabyamizannyo nti Bondo yali tamanyi kutendeka mupiira, Kiwanuka yasaba Nigeria bazannyemu ogw’omukwano. Yakakasa bye yali ayogera, eddenge evvannyuma ly'agenda okuvuga nga Express ebala 3-0, olwawangula omupiira guno Kiwanuka n’alangirira nti Express erinnye eddaala n’agibatiza erya Red Eagles.\n‘National football league’ bwe yatandikibwawo mu 1968, Express yali emu ku kkiraabu ezasooka okusitukira mu kikopo. Kiwanuka yateekamu amaanyi bangi nnyo mu kugitandika wabula ekyokusaalirwa n’atemulwa mu 1973 nga Express tennaba kuwanika ku kikopo kya liigi.\nEyamuddira mu bigere Tucker Lwanga Mubiru n’akulembera era mu kiseera kye beetikka liigi emirundi ebiri mu 1974 ne 1976 nga tebannaba kuwerebwa Nasur mu 1977.\nGavumenti ya Idi Amin ng’egudde mu 1979, Express yaggyibwako envumbo n’ekomawo mu liigi y’eggwanga mu sizoni ya 1980.\nEXPRESS TESALIBWANGAKO KUDDA MU KIBINJA KYAKUBIRI\nKiraabu erina ebikopo mukaaga okuli; (1974, 1975, 1993, 1995, 1996 ne 2012\nRed Eagles ezze ewanika ekikopo kya Uganda Cup okuli: (1985, 1990, 1991, 1994, 1995, 1997, 2001, 2003, 2006 ne 2007) era yakabeera ne basentebe 13.\nBano kuliko : Dr Barnabas Kunuka, Joseph Kiwanuka, Tucker Lwanga, Sam Njuba, Jimmy Mugambe, Patrick Kiwanuka, Vincent Bbale Mugera, Meddie Sebaggala, Godfrey Kirumira, Sam Kiwanuka, Francis Ntalazi ne Florence Nakiwala Kiyingi ate Hajj Hassan Bulwadda aliko kati\nDr Barnabas Kunuka, Joseph Kiwanuka, Tucker Lwanga, Sam Njuba, Jimmy Mugambe, Patrick Kiwanuka, Vincent Bbale Mugera\nAbannemesa okulamula World Cup nabakwasa Katonda - Masembe\nObulippo obussibwa mu ndagaano z’abazannyi ne zibasiba enkalu\nHasan Mubiru asindidde omugagga Bryn White ebizibu ebyamuggya ku mupiira


Bukedde Online - Mu mboozi yaffe ey'omukenkufu Julius Nnyanzi leero tukuleetedde engeri gy'oyinza okugobamu ekiwalaata\nOmuwabuzi wa Museveni , eyasangiddwa n'amannyo...\nEngeri omusibe gye yazingizza ofiisa wa poliisi...\nWIIKI ewedde nakulaze egimu ku migaso gy’ensogasoga, wabula gyo mingi era katwongereko. Mu mbeera y’okuyiiya ssente, ensogasoga osobola okugikolamu eddagala ly’engatto, eddagala lino liba ddungi kuba linnyiriza engatto ate ne zikuumibwa nga tezikosebwa musana. Abantu bamala ssente nga bagula eddagala eribayamba okukyusa langi z’enviiri naddala ennaku zino abafuna envi ate n’abo abalina ebiwalaata.\nButto aziyamba obutakutuka era Abalasita e Jamaica bazikozesa nnyo mu kukuza enviiri. Butto takoma ku nviiri zokka, wabula ku muntu alina enkyakya n’abawunya ebigere butto w’ensogasoga kasita omukozesa akuyamba obutabifuna. Kino Abajamaica be bakizuula nti buli lwe bakuza enviiri zifuna envi.\nBwe bazuula butto w’ensogasoga ne batandika okumukozesa. Osobola okumugatta ne bbiya oba amagi obyesiiga, tekola ddaayi, wabula aliikiriza enviiri envi ne zigenda. Omuntu nga tannaweza myaka 65 envi buba bulwadde era ensogasoga esobola okukuvumula.\nKyokka ku bakyala n’abaami abalina mugaba era ekuyamba, osiiga butto ku mugaba abule. Wabula ku muntu alwalalwala, osobola okunywa akagiiko kamu mu kikopo ky’amazzi ajja kukuyamba omubiri okuba nga gulwanyisa endwadde. Ku bantu abavuga mmotoka, ensogasoga butto waayo musiige ku lukoba lwa yingini ajja ku lukuuma nga lugumu.\nAsobola n’okugumya enkoba ezisiba ebintu abalina eggaali ne pikipiki bye batera okukozesa. Ggwe alina ensawo ezirina eddiba erya ‘leza’, osobola okuteeka butto w’ensogasoga ku nsawo zino ajja kuzikuuma nga nnamu okumala ebbanga ddene kuba ne bw’eyakako omusana temala gafa. Ensogasoga esobola okuvaamu amafuta g’emmotoka.\nEnsigo z’ensogasoga etuuse okukamulwamu butto.\nAbantu abataagala ku kaddiwa basobola okukozesa ensogasoga, butto akuuuma olususu nga terufuna mangu nkanyanya. Abantu abakola ebizigo basaanye okutabulamu butto w’ensogasoga, ku baana abalina ebiguuna n’okwetakula ajja kubayamba bulungi.\nSsinga okwata ejjuba n’olimaanya, ebyoya biddako mangu kuba zirya ensogasoga. Ssinga omaanya enkoko ebyoya ojja kulaba ebbanga ly’eba eneemala nga tebinnamera. Ago ge maanyi g’ensogasoga. Asangibwa ku Equatorial Mall dduuka nnamba 152 mu Kampala. Mufune ku 0702061652 / 0779519652.


Bukedde Online - Tetujja kukomya kwogera ku nsonga za ggwanga - Fr. Musaala\nFr Anthony Musala owe Ssaza ly’e Kampala taggwaayo! Ku mulundi guno avuddeyo n'ayogera ku mbeera mu ggwanga n'agamba nti Klezia terina kuva ku nsonga ziri mu ggwanga kyokka ebintu bingi biyina okukyuka.\nFr. Musaala yabadde mu missa jeyakulembedde ku Kelezia e Lubaga nayogera ku bya Minisita Esther Mbayo eyayogedde ku Banaddiini nti babadde bakunga abantu nagamba nti babaveeko.\n"Waliwo minisita eyagambye nti bannaddiini babeere mu bya ddiini ebyobufuzi babiveemu naye si bwekiri. Omwoyo gubeera n'omubiri. Bw'ojja mu Klezia ojja n'omubiri gwo n'omwoyo gwe," bwatyo bweyagambye.\nYakunze Bannayuganda okubeera abamalirivu ennyo singa baba baagala eggwanga okwongera okubeera obulungi.\n"Tukkirize okuyitibwa kwaffe, nga abantu abaleese enjiri ey'okusumuulwa mu byomwoyo, ebyomubiri na buli kimu kisumululwe mu Uganda yaffe. Tulina okuzuula wa Mukama w'atuyitira okuleeta Uganda empya oba nkyukakyuka ezisobola okuyamba abantu abanaatugoberera nga tuvuddewo. Gwe atudde wano Mukama akulonze, tobuusabuusa. Muleme birekera Bobi Wine oba Museveni," bwatyo bwe yagasseeko.\nMissa eno yeetabiddwamu omumyuka wa Pulezidenti wa Uganda Edward Kiwanuka Ssekandi ne bannabyabufuzi abalala.\nMusaala yagambye nti ebibadde birina okukyuka n'awa ekyokulabirako eky'abantu abaasibiddwa n'agamba nti balina okuteebwa.\n"Twetaaga emirembe mu ggwanga lyaffe. Lwaki abantu basibibwa? Balina okuteebwa ate singa baba tebateereddwa, kyongera emitima emibi mu bantu abamu," bw'atyo bwe yagasseeko.\nYagambye nti buli muntu alina okuyitibwa kwe era singa aba akukozeseza bulungi, embeera esobola okutereera.\n"Tolowooza nti gwe toyina ky'osobola kukola, oba oli muto oba okaddiye, oba tewasoma, osobola okubaako ky'okolera eggwanga lyo. Kizito omuto yafa wa myaka 14 kati mutuukirivu. Musa yatandika obuweereza bwe nga alina emyaka 80. Togamba nti tewasoma tolina kyomanyi. Yezu yasanga abavubi nga basanirira butimba bwabwe n'abayita. Petero eyafuuka Paapa eyasooka yasomerawo. Teweekwasa, Mukama ajja kuwa amagezi okusumulula eggwanga lyaffe," bwatyo bwe yagasseeko.\nYakunze abakatuliki obutatiirira ggwanga lyabwe naye bavengayo okuyingira mu buli nsonga esoboka nga obukulembeze.\nYagambye bannabyafuzi nti buli alina ekifo ky'awangudde alina okukolerera eggwanga naddala nga alwayinsa ebikyamu ebibaddewo nga; okulya enguzi, ekibbattaka n'ebirala.\nAbakuuma ddembe yabalabudde nti bakomye ebikolwa eby'ettima ebyo naye baweereze bulungi eggwanga.\nFr. Musaala yakkaatirizza nti ensonga zonna tezirina kufuulibwa za byabufuzi naye zikwatibwe nga ez'okutwala eggwanga mu maaso.\nAbasuubuzi e Kasubi beeraliikiridde okufikkira\nOmumbejja yeekiise mu KCCA okuzimba akatale k'e Kasubi


Omusango gw'okuyimiriza ekivvulu kya Kyarenga gw'ongezeddwayo, Guddamu 31 - Watchdog Uganda\nOmusango gw’okuyimiriza ekivvulu kya Kyarenga gw’ongezeddwayo, Guddamu 31\nOMUSANGO ogwawabwa abategesi be bivvulu nga beemulugunya olw’okusalawo kwa Poliisi ye Ggwanga okuyimiriza ekivvulu kya kyarenga ekyali kitegekeddwa nga omubaka wa Kyadondo East ye yali agenda okubeera omuyimbi omukulu, ne kiyiika.\nEkivvulu kino kyali kigenda kuyindira mu bitundu ebiwerako omuli biiki ya One Love e Busabala mu Wakiso, Lira, Gulu ne Arua mu mwezi gw’okuna omwaka guno.\nAmyuka Ssabapoliisi we Ggwanga era nga yavunanyizibwa ku bikwekweto Asuman Mugyenyi yalagira abaddumizi ba Poliisi bonna okusazaamu ebivvulu bya Kyarenga yonna gye byali bitegekeddwa, saako n’okubalagira obutakkiriza Kyagulanyi kuyimba.\nNga kino kye kyatanuula abategesi be bivvulu okuli Abby Musinguzi owa kkampuni ya Abitex Productions, ne Andrew Mukasa owa Bajjo Events okuddukira mu kkooti ne bawawabira Ssabapoliisi we Ggwanga saako ne Ssabawolereza wa Gavumenti emisango egyekuusa ku kukozesa obubi offiisi zaabwe.\nOlwaleero mu lutuula lwa kkooti omulamuzi Lydia Mugambe ayongeddeyo okuwulira omusango guno okutuusa nga 31 ogw’ekkumi omwaka guno, era nalagira akulira Poliisi ye Ggwanga saako ne Ssabawolereza wa Gavumenti okusindika ababaka baabwe mu kkooti beewozeeko.\nOmulamuzi Mugambe agambye nti olw’okuba abawawabirwa tekuli aliwo, abadde tasobola kugenda mu maaso na musango nga waliwo oludda lumu lwokka, kwe kugwongezaayo okutuusa nga 31.\nMu mpaaba yabwe Abitex Ne Bajjo bagamba nti bafiirizibwa ensimbi nnyingi nnyo olw’abakuuma ddembe okubalemesa okutegeka ebivvulu ate nga baali bamaze okusasula abayimbi bonna abaali bagenda okuyimba mu kivvulu kino.\nPastor Ssenyonga nursing wounds after believers shun his Namboole crusade


Amawulire | Dembe FM 90.4 - Part 8\nEyali kamisona ku kakiiko k’ebyokulonda Afudde\nBya Derrick Wandera Eyali kamisona ku kakiiko kebyokulonda Tom Buruku afudde. Ono okufa kwe kukakasiddwa ab’oluganda lwe akawungeezi keggulo. Hilary Madira Oswa, nga kizibwe womugenzi Buruku, agambye nti tebanakakasa kiki ekyamuvirirddeko okufa. Wabula ono agambye nti omugenzi abadde alwanagana nebirwadde byomutima nebirwadde byensigo. Madira agambye […]\nAbasawo bawagidde banaabwe abediimye\nBya Prosy Kisakye Ekibiina ekigatta abasawo mu gwanga Uganda Medical Association bawagidde akediimo ka banaabwe, abasawo abakyli mu kutendekebwa, abaatadde wansi ebikola. Aba Federation of Uganda Medical Interns (FUMI) batadde wansi ebikola nga 6 Novemba, nga bawkanaya embeera embi gyebakoleramu nebisubizo ebyempewo okuva ewomukulembeze wegwanga, […]\nEthiopia ekubye Uganda mu empaka zábakyala eza CECAFA U-20\nBya Prossy Kisakye, Mu mpaka za bakyala eza CECAFA women’s championships ezabali wansi wémyaka 20 ezakamaliririzo ezizanyiddwa olunaku olwaleero Ethiopia ewangudde Uganda goolo 3-2 Uganda yeyasoose okuteeba mu kitundu ekisooka ekyomuzannyo guno era kyagenze okugwako nga Uganda erina goolo 2-0 Wabula mu kitundu ekyokusatu omuzannyo […]\nAbabundabunda okuva e Congo abaayingidde eggwanga eggulo bazze ewabwe\nBya Benjamin Jumbe, Abasinga obungi ku bannansi beggwanga erya DRC abayingidde eggwanga lino olunaku lwegggulo nga banonya obubudamo bazeeyo ewabwe. Olunaku lwegulo abanonyi bobubudamo okuva e Congo beyiye mu ggwanga lino nga bayitira ku nsalo e kisoro bunagana olwokulwanagana obwabaluseewo mu bitundu byabwe Okusinzira ku […]\n39 basimatuse okufa Baasi bwekutte omuliro e Kampiringisa\nBya BRIAN ADAMS KESIIME Abasabaze abawera 39 basimatuse okufiira ku kabenje ka baasi mwebabadde batambulira bwekutte omuliro wali mu bitundu ebye Kampiringisa mu Mpigi Town Council kuluguudo oluva e Kampala-Masaka. Omuliro guno kigambibwa nti gutandikidde mu buleeki zemotoka ez’emabega mu baasi ya kampuni Gateway ebadde […]\nOmusango ogwawawabirwa omubaka Kubeketerya gugobeddwa\nBya Abubaker Kirunda, Omusango gwe byokulonda ogwawawabirwa omubaka wa Bunya east mu palamenti James Kubeketerya gugobeddwa. James Majegere Kyewalabye, bwebavuganya yeyeddukira mu kkooti nga awakanya obuwanguzi bwe. Majegere yateegeza mu mpabaye nti waliwo okubba akalulu nókutiisatiisa abalonzi ekyamuvirako okuwangulwa. Yali ayagala kkooti esazeemu ebyava mu […]\nBuganda esobola okwekolera ku bizibu byayo singa efuna Federo\nBya Prossy Kisakye, Obwakabaka bwa Buganda bukinoganyiza nti bwetegefu okwekolera kunsonga zabwo zonna ezirubirira okujja abantu ba kabaka mu bwanvu ssinga government ekkiriza nébuwa federal gye buyayanidde okumala ekiseera. Obwakabaka bugamba nti government etekeddwa okulabira ku mirimu egikoledwa obuganda omuli emwaanyi terimba, enteekateeka yókugaba omusaayi, […]\nOmubaka Bagala yekubidde enduulu mu kkooti\nBya Ruth Anderah, Omubaka omukyala owa disitulikiti yé Mityana Joyce Bagala awadde ensonga 8 zayagala kkooti ejjulirwamu esinzire okusazaamu ensala yómulamuzi Emmanuel Baguma owa kkooti enkulu mweyamulagira okwamuka palamenti. Ngennaku zomwezi 21st oct 2021 omulamuzi Baguma atuula mu kkoti enkulu e Mubende yalagira Bagala okuva […]\nAbasoma obwa Dokita batadde wansi ebikola lwa mbeera mwebakolera\nBya Prossy Kisakye, Abasawo abakyali mu kutendekebwa, wansi wekibiina mwebegattira ki Federation of Uganda Medical Interns (FUMI) basazeewo okussa wansi ebikola, okutuusa ng’ekiragiro ky’omukulembeze weggwanga kitereddwa mu nkola. Ng’ennaku z’omwezi 17 mu May wa 2021, bateeka wansi ebikola nga bbanaja gavumenti okulongoosa embeera mwebakolera nokwongeza […]\nAbasomesa tebetegese okuweebwa ssente-Moriku\nBya Ritah Kemigisa Minisita owebyenjigiriza ebisokerwako Dr Joyce Moriku asabye ebibiina ebibiri, ebigatta abasomesa mu masomero gobwananyini okuteeka ebbali enjawukana zaabwe, nay bakolerere wamu okusobola okufuna ssente obuwmbi 20 ezabaweebwa omukuelmbeze wegwanga. Mu July womwaka guno, Pulezidenti Museveni yasubizza obuwumbi 20 eri abasomesa mu masomero […]


KCCA eri mu kyakubiri ku kimeeza kya liigi n'obubonero 32 ate nga Mbarara eri mu kyamunaana n'obbonero 19.\n"Tetubanyooma era tubawa ekitiibwa nti balungi naye ku luno nedda teri kutuwangula. Bano balina omutendesi omulungi Bryan Senyonjo naye abasambi bange bamusaayimuto ababadde n'obuvune bakomyewo", Mutebi bw'ategeezezza bannamawulire mu kutendeka kwa kiraano mu ttuntu lya leero.\n"Kizza alina obuvune mu kisambi ate Okello alina omusujja", bwe yalambise wabula n'ayongerako nti KCCA neetegefu okubawa endagaano ensava kyokka singa banaagigaana tebajja kubeegayirira.\nAbawabudde nti waliwo ebeeyita ba ajeenti abababuzaabuza ku ssente ennyingi mu makiraabu ebweru n'agamba nti tebanatuuka.\nSizoni eno Mutebi era agaanyi omugula abazannyi nti bonna b'aguza tebamuyambye.\nEbikonde bya "National Open" bitandika nkya\n30 besozze fayinolo za Pool


Bukedde Online - Gashumba ayongeddwako emisango emirala 12\nNnatwala omusango ku poliisi omuserikale n'anneefuulira n'anfunyisa olubuto\nOMUWAABI wa gavumenti omukulu aleese emisango emirala 12 ku Frank Gashumba ne muganda we nga kati awamu bavunaanibwa emisango 26.\nIsmail Kiyingi, FRank Gashumba ne Innocent Kasumba mu kkooti gye buvuddeko\nOkusinziira ku nnongosereza eyakoleddwa, Gashumba aguddwako emisango emirala okuli ogwokusangibwa ne sitampu za South Sudan enjingirire okuli eya minisitule y’ebyamateeka, ey’obusuubuzi n’eyebibira.\nGashumba era aguddwako ogwokweyita kyatali bweyalimba nti ye Frank Disans Ssenyondo mutabani wa Joseph Lwandaga ne Teddy Nalwanga gwe baazaala mu 1968 e Namasuba nga ekiruubirirwa kyali kyakufuna paasipooti mpya.\nEmisango emipya gyayanjuddwa omuwaabi wa gavumenti Jonathan Muwaganya eri omulamuzi wa kkooti ya Buganda Road, James Mawanda Ereemye .\nGashumba ne mugandawe Innocent Kasumba, ne Ismail Kiyingi emisango bagyegaanye .\nBano tebasindikiddwa ku limanda kubanga kkooti yali yakkiriza dda okubeyimirira era nga babadde ku kakalu ka kkooti . Gwo omusango gwongezeddwayo okutuusa nga March 21,2018.\nGashumba okumugulako emisango emipya abadde akyawerenemba n’emikadde nga gyonna gyekuusa ku kyakweyita kyatali, kujingirira nakusangibwa na biragala.\nKigambibwa nti nga September 12,2017 ku Tulip Hotel, ku Kafu Road Gashumba ne banne baalina ekigendererwa ky’okubba ba yinvesita okuva e Holland [ Kolgvan Dirutop ne Manu Meerscghman] nabalimba nti ye Col. Francis Okello Director w’ebikozesebwa mu minisitule y’obyokwerinda.\nYavunaanibwa ogw’okujingirira ebiwandiiko nga kigambibwa nti yasangibwa n’endaga muntu za minisitule y’ebyokwerinda eya Uganda ne South Sudan era nasangibwa n’ebiragalagala.\nKuno bamugaseeko ogwokweobaana ne muganda we Innocent Kasumba ne Ismail Kiyingi ne balimba ba yinvesita okubafunira kontulakiti y’okuleetera minisitule y’okwerinda emmotoka ezikozesebwa mu ntalo, ttanka z’amazzi nga kino baakikola okugezaako okubba ssente era gyonna bagyegaana.\nSsekamatte owa Eagles anywedde 'amazzi' ne gamukuba\nSigala yawasa Chameleone


Bukedde Online - Alumirizza muwala wa Tamale Mirundi okumubbako bba\nAlumirizza muwala wa Tamale Mirundi okumubbako bba\nBamugobye ku kyalo lwa kubba mabaati\nNNAALONGO Moureen Nanteza yeesowoddeyo n’ajjukiza muwala wa Tamale Mirundi, Teddy Nantongo nti omusajja gwe yafumbiddwa Benard Lutaaya Musoke ye Ssaalongo we gw’alinamu abalongo abaatuula S4.\nLutaaya ng’aliisa Nantongo ku mbaga yaabwe gye buvuddeko.\nNnaalongo Nanteza ow’e Bulenga - Gogonya yaddukidde ewa Sarah Kalule ssentebe wa LCI Bulenga B n’amuyitiramu ku nsonga ze nti bba yamwekangidde mu mawulire ng’alaba akyusizza amannya yeetuumye Benard Lutaaya Musoke so ng’abadde naye ebbanga ng’akimanyi nti ye Benard Kajubi.\nEkyamwewuunyisizza kwe kulaba ng’awasa Nantongo so nga ye ebbanga ly’amaze ng’amuzaddemu abaana, yamulekera obuvunaanyizibwa.\nOmwana omukulu Majorine Naamala yakoma mu S6 mu 2018 n’ateeyongerayo nga Kajubi agambye nti takyalina ssente zimuweerera.\nTeyakoma kw’oyo n’abalongo okuli Simon Peter Wasswa ne Spier Kato baatudde S4 omwaka oguwedde kyokka nnyaabwe akyalowooza w’anaggya ssente ezibongerayo tamanyi we zinaava kyokka ne Disan Kajubi 8 owa P3 takakasa oba anaasobola okweyongerayo.\nNanteza yategeezezza BukeddeOnline nti baafumbiriganwa ne Lutaaya mu 1996 kyokka Ssaalongo yatabuka n’abalekawo mu 2011 nga Nnaalongo ali lubuto lwa myezi mukaaga.\nAyagala bba asooke atereeze amaka amakadde, aweerere abaana alyoke yeeyongereyo gy’ayagala okubeera n’omugole.\nNantongo yayanjudde Lutaaya mu maka ga kitaawe Tamale Mirundi e Zzana nga December 18, 2019.\nMmaze ebbanga nga njawukanye n’omukyala oyo olw’ensonga zange kubanga nnalemererwa okubeera n’omuntu nga tantegeera era ng’ayagala nnyo okweraguza mu basawo.\nOmuwala yafumbirwa, Wasswa akola ate Kato yaakatuula S4.\nAbaana nnabaleka wa jjajjaabwe e Zzana naye yagenda n’abapakulayo so nga wali baali bafuna buli kimu. Omukyala oyo alina ebigambo bingi nga n’olumu yagamba nti nnabba abaana abalongo ne mbatunda nfunemu ssente.\nNnalina abaana bange abakulu abaamaliriza yunivasite naye omukyala oyo yaboogerera nga bwe batagenda kubeera baana ne ntoba bo ne mbaweerera ne bamaliriza yunivasite. Naye omuntu ayinza okwebuuza nti ebbanga eryo lyonna lwaki avaayo kati ng’amaze kulaba mukolo?\nNsaba aleke kubalimba nti abaana sibalabirira kubanga buli luwummula babadde babeera wa jjajjaabwe.\nNze nnasembayo okumuwa ssente mu 2016 ng’agamba nti avudde ku mmotoka n’agwa ng’ayagala bujjanjabi kyokka oluvannyuma ne nkizuula nga yalina akabiina akamubanja ng’ayagala kuzisasula.\nNze ndi musajja Mukatoliki, bye nkola saagala kavuyo, ssente zange nzinoonya, nkolera Mombasa era abaana ye yabaggya ewa jjajjaabwe gye nnali mbalabiririra n’okubawa obuyambi.\nBenard Lutaaya Musoke,\nBakoledde Irene akabaga akamuteekateeka okuzaala


21-0822 Okweroboza Omugole | Sierra Vista Fellowship\nObubaka: 64-0429e Okweroboza Omugole\nOmugole wa Katonda Omulonde omwagalwa,\nKitaffe yalonda Omugole we nga n’emisingi gy’ensi teginnabawo. Yayagala Omugole anaalabirwamu enneeyisaye yennyini. Yayagala Omugole anaamusikiriza ng’akuuma Ekigambo Kye.\nOmugole anaaberanga yeeweereddeyo ddala gyali n’eri Ekigambo Kye ekisuubize, okutuusa nga endowooza yennyini eyali mu Ye eri mu bo. Baali ba kuba Mubiri gwe gwegumu, magumba gegamu, Mwoyo y’omu, buli kimu kyekimu, nga bakoleddwa mu ngeri entereevu obulungi okutuusa nti ababiri abo bakufuuka Omu.\nYayagala okubabumbamu empisa ye yennyini, kubanga Omukyala yali wa kubeera ddala nga Ye Omwami . Alinze okuva lweyateeka Adamu ne Kaawa be abaasooka ku nsi okuzzaawo Omugole We atuukiridde. Abadde amumamirako, ng’amukomyawo eri okwolesebwa kw’Omugole okujjuvu; kubanga bajja kubeera Omugole we ow’Ekigambo Ekyogere.\nBweyamulaba, Yali musanyufu nnyo, Kunkomerero yalina Omugole atalyekkiriranya n’Ekigambo yadde ekimu. Omugole ataakikole yadde n’okuba ng’abuusabuusamu ekimu ku Kyo, naye anaakitwala nga ddala bwekiri. Bajja kugamba ensi tekyetagisa kuvvuunulwa kwonna, kubanga ly’eddoboozi lya Katonda eddoongofu.\nNga bwatunuulira Omugole we swiitimutima omutono omutukirivu, Yamwenyumirizaamu nnyo, Yalina bubeezi kumulabisa wonna. Kale n’ayita malayika we owomusanvu ow’ekitalo, amwerabireko nga bwalifaanana. Yayagala malayika ono alabe Omugole, era amulabise, malayika asobole okugamba Omugole butya bw’ali omubalagavu.Bwatyo asobole okumuzzaamu amaanyi era amutegeeze nti Ye Katonda amanyi ddala kiki Omugole ky’Ali.\nKale yatwala malayika we n’amuteeka ku kifo ekyawaggulu asobole okumulengerako. Nga bw’amulengera, Omwoyo wa Katonda yayogera gyali ng’agamba, “Omugole Wuuyo.” Yatunula, n’akulaba GWE awo. Omutima gwe gwasanyuka.\nBuli omu ku MMWE yali ayambaziddwa engoye z’amawanga gammwe gyemuva: Switzerland, Bugirimaani, wonna mu nsi, buli ggwanga. Enviri empanvu ennungi ddala nga zeewuubira ku mugongo, emikono gy’amasaati, ne ssikaati wansi bulungi. Era MMWE mwenna mwali mu mudigido ogukumba, “Mu maaso, abajaasi akakristaayo, tukumba twolekera ng’abagenda mu lutabaalo.” Nga bw’atunula, Twatandika okukumba nga twolekera mu bwengula; Twali Kigambo.\nWeebale Kitaffe. Ekyo nga kizzaamu emitima gyaffe amaanyi leero. Tukwagala n’Ekigambo Kyo na buli kimu ekiri muffe. Tukkiriza buli Kigambo. Obubaka buno butujaamu nga gilavuzi ku mukono.\nTwagala okubeera Omugole Wo ow’Ekigambo Ekituukiridde. Tetumanyi ngeri ndala yonna ey’okukikolamu okujjako okusigala n’Ekigambo kyo, Emmaanu eno eyaterekebwa gyewalekawo kulw’Omugole Wo asobole okwetegeka.\nTulaba nti ekiseera kiri kumpi. Ensi enyenyegana wansi waayo ne zi Musisi. Bamalayika bo abanoonyereza bali wonna. Ensi esulikidddwa kifuula nnenge. Entalo, okulwana, okutta, obuwuka obutamanyiddwa obuvaako endwadde n’endwadde buli wamu. Omulabe alumba ntakera mu busungu obungi, ng’agezaako okutulugunya Omugole Wo, naye Mukyala wo omulonde swiitimutima munywevu yeekutte ku Kigambo Kyo.\nTuyambe Kitaffe tuleme okukyamyamu ekigere kimu. Leka amaaso gaffe tugakuumire kuggwe era twekwate ku Mukono gwo Ogutakyukakyuka. Yongeza OKUKKIRIZA kwaffe, Otuwe byetwetaaga. Jjangu obeere n’Omugole wo Ssande eno, ku ssaawa 8:00 ez’akawungeezi, mu budde bwe Jeffersonville. (Z’essaawa 3:00 (ssatu) ez’ekiro e Uganda), nga bwetukuŋŋaanira ku Ddoboozi Lyo ery’olunaku okukuwulira ng’oyogera: Okweroboza Omugole 65-0429E.\nKuno kwe kusaba kwaffe Kitaffe:\nAi Katonda w’Eggulu, saasira ensi ey’eyibi n’abantu ab’ekibi, Mukama, nga bwetuli akawungeezi kaleero. Katonda, ngezaako okuyimirira mu bbanga wakati era nga nsaba ekisa kya Katonda Katonda wa Isiraeri, nti onooyogera eri Ekibiina kino akawungezi kaleero era oyite Omugole Wo okussaayo omwoyo, Mukama, obutatambula nga bagoberera akabonero k’ekikwate kyonna, naye bagoberere eddoboozi ly’Enjiri ya Mukama Yesu Kristo. Leka kibe, Ai Katonda. Ka kimanyibwe, ekiro kyaleero, nti Gwe oli Katonda, era Ekigambo Kyo Mazima. Nga, mu mutima gumu, mu maaso g’abantu bano bonna, tubakoowoola eri okussaayo omwoyo okw’Ekigambo Kyo.\nebyawandiikibwa by’okusoma biri …\n12N’ayogera nti Ai Mukama, Katonda wa mukama wange Ibulayimu, ompe, nkwegayiridde, omukisa leero, olage ekisa mukama wange Ibulayimu.\n13Laba, nnyimiridde ku nsulo z’amazzi; n’abaana abawala b’ab’omu kibuga bafuluma okusena amazzi:\n14kale kibeere bwe kiti; omuwala gwe nnaagamba nti Sena ensuwa yo, nkwegayiridde, nnywe; naye anaagamba nti Nnywa, nange nnaanywesa n’eŋŋamira zo: oyo abeere oyo gwe walagirira omuddu wo Isaaka; era bwe ntyo bwe nnaategeera ng’olaze ekisa mukama wange.\nOkubikkulirwa 21: 9\n9Ne wajja omu ow’oku bamalayika omusanvu abalina ebibya omusanvu, abajjula ebibonyoobonyo omusanvu eby’enkomerero; n’ayogera nange, ng’agamba nti Jjangu, nnaakulaga omugole, mukazi w’Omwana gw’endiga.\nPrevious Post21-0815 Ensigo Terisika Wamu E’ekisusunkuNext Post21-0829 Okukwatibwa Ensonyi


Bukedde Online - Engeri abafumbo gye babadde bakukuta ku ssimu mu kalantiini\nKikyamu abaana bo okusiibanga ku muliraano...\nABAFUMBO abalina ebbali gye bagobera mu mukwano ogw’enkukutu babonyeebonye nnyo mu kiseera kya Kalantiini. Kino kisinze kweyolekera ku ssimu anti babadde batya okubabuuza ebibuuzo ku muntu akubye oba aweerezza obubaka.\nMuganzi wo gy'awandiikira mu ssimu ye ng'akuyita Darling, Sweetheart, Honey, Engel n'ebirala, abalala babadde babayita amannya g'otoyinza kwefumiitiriza nga Ddereeva, Porter, omuzimbi, owa Balugu, Rolex, poliisi, Wire n'amalala.\nBangi babadde baawandiika amannya ag'engeri eno mu ssimu zaabwe nga ge bayita baganzi baabwe oba bakyala baabwe be batera okubeera nabo mu bwenzi ne mu mukwano ogw'enkukutu nga tebaagala be bali nabo okubeekengera ssinga wabeerawo akubye.\nWaliwo gwe nasanze anyumiza banne nti okwewala mukazi we okumubuuza ku muganzi we ayitibwa Namusoke, mu ssimu yateekamu Musoke. Abalala bw'abeera Nalubwana n'amutuuma Lubwama n'amalala.\nEkibakozesa bino byonna kubeera kwekengera mukazi we oba muganzi we nti ssinga wabaawo akubye essimu, bw'alabako erinnya ly'omusajja tamussaako nnyo mutima.\nN'abakazi nabo bwe batyo bwe bakola ng'erinnya lya munne gw'akukuta naye mu mukwano amutuuma lya kikazi nga bw'abeera alina Yiga amuwandiika mu ssimu nga Nayiga, Joseph n'amuyita Josephine n'amalala.\nNaye bw'obeera ogoberedde abali enkola eno, muganzi we oba mukyala we bw'abeerako oli n'akuba essimu, by'ayogera tebitera kummuka, olulala n'awuunabuwuunyi oba okulabula nti waali tali ‘safe'.\nKu WhatsApp babadde batera okuzibeerako nga beekweka nga munne bw'ajja akyusa mangu n'agenda ku muntu omulala.


Bukedde Online - Amatooke ngakolamu 2,000,000/- omwezi\nEngeri gye nfuna ssente mu bwana bw’embizzi...\nLeero tuwandiise ku Francis Kawuki omulimi w’ebitooke ne kooko e Bunjakko, Buwama- Mpigi.\nKawuki mu lusuku mwe yasimba ne kooko.\nAbanaavuganya mu mpaka zino bajja kutuweereza amannya gaabwe ku omulimiasinga@ newvision.co.ug oba 0782006608 tubatuukirire tubawandiikeko buli Mmande.\nOBUMALIRIVU, okusalawo n’okumanya ky’oyagala gwe musingi omuntu gw’alina okuzimbirako ssinga aba ayagala okulima n’afunamu.\nBino by’ebigambo Francis Kawuki 39, omutuuze w’oku kizinga ky’e Ssenyondo mu muluka gw’e Bunjakko mu ggombolola y’e Buwama mu disitulikiti y’e Mpigi bye yatandikiddeko bwe nabadde ntandika okunyumya ku mboozi y’obulimi bw’ebitooke ne kooko by’alimye emyaka ena egiyise.\nENTANDIKWA YA FAAMU\nKawuki agamba nti, mu kusooka alina ekitongole kye yali akolera kyokka n’ayagala bwe yabasaba okumwongeza ku musaala bakama be ne bagaana.\nBwe yalaba ng’omusaala tegukyasobola kumuyimirizaawo kwe kusalawo okunoonya omulimu ogunaamuwa omusaala ogwegasa, bwe gwabula n’ayingira obulimi. Mu ntandikwa nasooka kulima naanansi wabula nga abakozi be nalina tebasobola kukola okutuuka ku mutindo gwe nali njagala, nayagala okukyusa mu kirime naye ng’ettaka lintemawa.\nOluvannyuma nagenda ewa jjajja ne mmusaba okumpa ku kibira kye nnimireko kubanga yalina ettaka ddene.\nJjajja okunzikiriza okulima ku kibira kye yandagira okunoonya ebirime ebisobola okubeera n’emiti eminene kubanga ye yali tayagala kusanyaawo kibira kye.\nMu mbeera eno nakola okunoonyereza ku birime, era okukkakkana nga nsazeewo kutandika kulima bitooke, bino oluvannyuma nabigattako kooko ate naye akola bulungi ate n’emiti gya jjajja ne ngitaasa era mwegiri.\nKawuki (ku ddyo) n’omu ku bayambi be nga balaga kooko akuze\nEBIKA BY’EBITOOKE BYALIMA\nNsinga kulima ebika okuli Kisansa, Nakitembe ne Mpologoma, kuba ebika bino bigumira embeera y’obudde naddala omusana, wadde Mpologoma tagumira musana naye akola bulungi mu nkuba kuba assa enkota nnene naddala mu mbeera ng’omwanguyidde okumuwa ebigimusa.\nEbisiikirize na birekamu lwa kigendererwa kubanga byonna bye nnima okuli ebitooke ne kooko byetaaga ebisiikirize kale ne nkiraba nga kya magezi okubirekamu kiyambe ebirime byange obutakosebwa nnyo musana ate nga bisigala bifuna ekitangaala ng’eno bwe nkuuma n’obutonde bw’ensi.\nEkirala mpalana nnyo omuddo, si kyangu kugusanga mu nnimiro yange. Kino kiyamba ebitooke obutalwanira bugimu na muddo olwo ne nsobola okufunamu enkoto nga nnene.\nMu ngeri y’emu nakiraba ng’okuleka ensukusa ennyingi ku kitooke kikosa obunene bw’amatooke bwe bissa, kwe kusalawo okuttira ebitooke nga ndeka endu bbiri ku buli kikolo, kino kitegeeza nti ekitooke kiba kisobola okussa enkota ennene obulungi, kuba nkozesa nkola ya maama, omwana n’omuzukkulu.\nLWAKI WASALAWO KULIMA BITOOKE\nEbitooke bivaako emmere ate nga mu ngeri y’emu bivaamu ne ssente, kino kikulu okulima ekintu nga naawe okirya, ekirala amatooke tegabulwa katale ekiseera kyonna, wadde bbeeyi emanyi okukkamu naye akatale kasigala weekali okutuusa bbeeyi lw’erinnya.\nEbitooke byanguwa okussa Kawuki (ku ddyo) n’omu ku bayambi be nga balaga kooko akuze.\nnga mu mwaka gumu n’emyezi esatu omuntu eyasimba ekitooke kiba kissa, ate buli mwaka ne kikuwa enkota ssatu ssinga oba olima mu nkola ya maama, omwana n’omuzzukulu, ekitegeeza nti buli mwaka kikolo kisobola okukuwa enkota ssatu ate olusuku ne luwangaala emyaka egisoba mu 10 okusinziira ku ndabirira, awo oba okyatoma ki?\nEkirooto kyange kyali kyakuba na kibira kya kooko ate nga kooko ayagala nnyo ekisiikirize kale kwe kusalawo okusimba ebitooke bikole ekisiikirize ate nga bw’afunamu n’ensimbi ezikola emirimu emirala.\nKawuki ng’alaga emmwaanyi z’alima okwongereza ku nnyingiza.\nOBUNENE BWA FAAMU\nEttaka kwe nkolera liriko yiika 170 wabula nga nze njagala kukozesaako yiika 150 nga mmaze okutereeza buli kye njagala. Ku zino nsuubira okusimbako emiti ku yiika 100 ate yiika 50 nga mmere.\nEbitooke by’atemako amatooke biri ku yiika 15, wabula nnina n’ebito ebitannatandika kuvaako mmere ku yiika 10. Njagala okuba n’ebitooke yiika 30 obutasukka myaka ebiri okuva kati.\nAte kooko kati nnina yiika 10 naye era nkyasimba kuba njagala yiika 100 eza kkooko gye bujja.\nKale abantu abamu banneesiimisa nga bagamba nti nnina ennimiro nnene naye ate nze ndaba ago gakyali mabaga.\nOkusobola okutambuza faamu eno, ngezaako okukuuma enkolagana ennungi n’abakozi bange kinnyambe okulabirira ffaamu eno.\nOmukozi buli lw’omukwata obulungi naye akozesa maanyi wabula buli bw’omuyisa ng’ekisolo aba tasobola kuwaayo kyonna okukkakkana nga faamu egudde.\nKyokka era omukozi alina okumanya enjawulo ye ne mukama we n’amanya ne w’alina okukoma, eyo ye bizinensi.\nWano ntambulira ku njogera egamba nti, ‘Ebigere kye kigimusa ekisooka’ noolwekyo obudde bwange obusinga mbumala mu nnimiro, era kizibu omukozi okunjiiya ng’enjogera y’ennaku zino bw’eri kubanga buli kimu mba mmanyi bwe kitambula.\nSsente eziva mu lusuku zimmala okusasula abakozi ne nfissaako ezikola emirimu emirala.\nAgamba nti, ku nkuba ntema enkota z’amatooke 100 nga buli nkota ngitunda 10,000/- n’okudda waggulu. Olw’okuba mu bitooke mulimu kooko, mu kifo kya yiika okugisimbamu ebitooke 450 nasimba 400.\nKati okukola ssente mbala ebitooke 350, ekitegeeza enkota 350 buli mu yiika 15 ntema 52,500 nga bwentunda 10,000/- mba nfuna obukadde 52.\nAte ku kyeya ntema enkota 50 ku 75 wabula nga enkota ngitunda 10,000/- n’okudda waggulu ku mugogo, okusinziira ku bunene bwalyo.\nKino kitegeeza nti nfuna ssente ezitakka wansi wa bukadde bubiri buli mwezi. Ng’oggyeko okutunda amatooke ate ntunda n’ensukusa nga buli emu tekka wansi wa 1,000/-.\nFaamu eno eyamba abantu abalala kuba nninako abakozi 6 nga bano tebavaawo, buli omu mmusasula 150,000/- buli mwezi kale nga okubaawo kwayo kwa mugaso eri abalala.\nMu ngeri y’emu abantu bangi bajja wano okusobola okubaako bye bayiga naddala engeri gye balima ebitooke ate nga bwe bakuuma obutonde bwensi, abalala mbaguza endu z’ebitooke n’amatooke nabo ne bagenda ne basimba n’okukola ssente.\nEssaawa eno amatooke ngatunda nga naakagatema ku mugogo era mu njogera ennyangu sirina kye nyongerako.\nWabula ate ye kooko mmwanika okusobola okumutunda nga omutindo gweyongeddeko.\nOno nsooka kumuyisa mu mitendera gy’okukatuuka okumala ennaku musanvu, bw’aba amaze okukaatuuka ne ndyoka mmwanika bw’akala olwo ne ntunda nga mu kiseera kino kkiro enkalu egula 9,500/-.\nWabula nnina essuubi nti gye bujja kooko nja kutandika okumukolamu wayini ne cokoleeti mbeere nga mmufunamu ku ssente eziwera.\nENDU N’ENDOKWA ZA KOOKO\nEndu z’ebitooke nzifuna okuva mu kkampuni ya AGT e Buloba kuba baba n’ebitooke ebissa amatooke amanene, ssinga oba ogalabiridde bulungi. Ekirala oba mukakafu ng’ogula nti obulanga buno tebuliimu bulwadde bwonna, bubufuna butuuse mu nnimiro.\nAte zo ensigo za kooko nzifuna okuva e Bundibugyo kuba kino ky’ekimu ku bitundu mu Uganda gye basinga okulima kooko.\nKawuki ng’alaga ensigo za kooko gw’akungudde\nOKUKUUMA OBUTONDE BW’ENSI\nObutonde bw’ensi nkitwala nga kyamakulu era nfuba okulaba nga mbukuuma, kuba nkimanyi bulungi obulimi bwange okusinga bukyayimiridde ku nkuba ate awatali butonde enkuba oba ogisiibudde.\nSitema miti kugimala mu nnimiro era we njogerera nkakasa nga mu Uganda nze omu ku bantu abalina ennimiro mu kibira nga abamu bwe batera okwogera.\nEkirala nsimba emiti emipya kuba nasimba kalittunsi okwetooloola ettaka lyaffe lyonna emiti egisukka mu 2000.\nMu kukola kino nali nkola lukomera okubugiriza ettaka lyaffe ate mungeri y’emu nga bwe nkuuma obutonde bw’ensi.\nEbyo nga bikyali awo me kooko yennyini miti era nga jjajja bwe yayagala ekibira kye nange nasalawo okusimba ekibira ate nga bwe nfunamu ssente.\nAkatale kanene ddala era siyinza kukamalawo. Amatooke ngatundira waka sigatwala mu katale oba mu bibuga.\nEkirala ab’emikolo wano nze abakoowa kuba kumpi buli wiiki wabaawo abaagala emmere ey’emikolo, kuba oludda luno teri nnyo balimi b’amatooke era kino ngenze nkiteekamu amaanyi abantu abalala nabo batandike okugalima.\nOlw’okuba akatale kanene y’ensonga lwaki njagala okwongerako olusuku olwo ndowooza lwe naagezaako okuwa bakasitoma bange emmere ebamala.\nYe kooko aba kkampumi ya Agro Sunshine Projects be bamutwala, bano nabo batwala obungi bwonna omuntu bw’aba nabwo.\nEmbuyaga kimu ku bintu ebikoz- Kawuki ng’alaga emmwaanyi z’alima okwongereza ku nnyingiza. esa loosi mu bitooke wadde nga kirabika nga eky’olusaago, nfuba okulaba nga nzizika ebitooke ne bitagwa nga kibuyaga azze.\nEbiwuka nga kayovu sibirina olw’okukuuma obuyonjo, ne kiwotokwa mbadde sinnaba kufuna buzibu buli awo. Wabula nfuba okubyerinda.\nEkyeya ekitera okugwiira abalimi nakyo katyabaga kanene wabula njagala kutandikawo nkola ey’okufukirira, nga ku ssente ze ntereka njagala omwaka ogujja okuteeka amazzi mu nnimiro yonna.\nBBANKA ZIKWESIGA ZIYINZA OKUKUWOLA?\nMbadde sinnabeerako mu mbeera egenda mu bbanka oba SACCO okwewola, naye okusinziira ku bye nnina sirowooza nti nsobola okuleeta omuwozi yenna ku faamu yange n’agaana okumpola kubanga aba alaba ssente ze we zijja okuva ziddeyo